CELEX: 52013PC0296
Language: mt
Date: 2013-05-23
Title: Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi qafas fuq l-aċċess għas-suq għas-servizzi portwarji u t-trasparenza finanzjarja tal-portijiet

|
			
		
		
		52013PC0296
		
			Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi qafas fuq l-aċċess għas-suq għas-servizzi portwarji u t-trasparenza finanzjarja tal-portijiet /* COM/2013/0296 final - 2013/0157 (COD) */
			
				
		
		
			
			   	MEMORANDUM TA' SPJEGAZZJONI
1.           IL-KUNTEST TAL-PROPOSTA
1.1         Kuntest ġenerali
L-Ewropa hija wieħed mill-aktar
reġjuni portwarji densi fid-dinja. Fl-istess ħin, is-settur
tal-portijiet huwa ferm eteroġenu u kkaratterizzat minn diversità
wiesgħa fit-tipi u fl-organizzazzjoni. Dan ir-Regolament jirrispetta din
id-diversità u jippruvax jimponi mudell uniformi għall-portijiet.
Aktar minn 1.200 port marittimu
kummerċjali joperaw tul madwar 70.000 kilometru ta' kosta tal-Unjoni.
Fl-2011, madwar 3.7 biljun tunnellata ta’ merkanzija (aktar minn 60 000
visita ta’ bastimenti merkantili fil-portijiet) għaddew mill-portijiet
Ewropej. 
Għad li l-UE għadha tiddependi ferm
fuq il-portijiet tagħha għall-kummerċ mal-bqija tad-dinja,
il-portijiet tagħha għandhom rwol importanti wkoll għas-suq
intern. Tant hu hekk li t-tbaħħir fuq distanza qasira
jirrappreżenta 60% tat-tunnellati li għaddew mill-portijiet tal-UE.
Il-portijiet marittimi huma l-punti l-aktar importanti li jgħaqqdu
l-katina tat-trasport intermodali tal-UE li juża tbaħħir fuq
distanza qasira bħala alternattiva għal rotot saturati tat-trasport
fuq l-art jew bħala mod li jservi ta' pont maż-żoni periferali
jew tal-gżejjer.
Fir-rigward ta’ trasport ta'
passiġġieri, il-portijiet tal-UE ittrasportaw 385 miljun
passiġġier marittimu fl-2011. 
L-attivitajiet tal-port jikkontribwixxu
direttament għall-impjiegi, l-investiment esoġenu u t-tkabbir
tal-PDG. Bħalissa hemm 2,200 operatur tal-port li jħaddmu madwar 110,000
ħaddiem tal-port. B'kollox, il-portijiet jirrappreżentaw sa 3 miljun
impjieg (dirett u indirett) fit-22 Stat Membru marittimu u huma sors
fundamentali ta' dħul fiskali għall-gvernijiet lokali, reġjonali
jew nazzjonali.
96% tal-merkanzija kollha u 93%
tal-passiġġieri kollha li jgħaddu mill-portijiet tal-UE
jużaw it-319-il-port marittimu identifikati fil-proposta tal-Kummissjoni
għal-Linji gwida dwar in-netwerk trans-Ewropew tat-trasport[1]. 
1.2         Sfidi
Għad li
l-bżonn li jiġu żviluppati konnessjonijiet taż-żoni
interni huwa identifikat sew bħala sfida importanti u dan diġà huwa
indirizzat permezz tal-politika tat-TEN-T, għad hemm sfidi fundamentali
oħrajn għall-portijiet tat-TEN-T li mhumiex solvuti. L-ewwel nett,
hemm il-fatt li llum il-ġurnata mhux il-portijiet kollha tat-TEN-T
qegħdin joffru l-istess servizz ta' livell għoli. It-tieni, il-qafas
attwali ta' governanza tal-portijiet mhuwiex dejjem attraenti
biżżejjed għall-investituri. B'kollox dan huwa relatat ma'
ħames sfidi speċifiċi:
1.2.1      Servizzi u operazzjonijiet
portwarji mhux ottimali f'ċerti portijiet marittimi tat-TEN-T
Servizzi portwarji effiċjenti huma
kruċjali għall-prestazzjoni tal-portijiet marittimi tat-TEN-T.
Flimkien mas-settur, il-Kummissjoni identifikat tliet kwistjonijiet li
jistgħu jżommu lis-servizzi portwarji milli jkunu organizzati
bl-aħjar mod: (1) ħafna mis-servizzi portwarji huma
soġġetti għal pressjoni kompetittiva dgħajfa minħabba
r-restrizzjonijiet fuq l-aċċess għas-swieq; (2)
monopolistiċi jew oligopolistiċi, għad li ġġustifikati
f'għadd ta' sitwazzjonijiet, jistgħu jwasslu għal abbużi
tas-suq u (3) f'ċerti portijiet, dawk li jużawhom jiltaqgħu ma'
piż amministrattiv żejjed minħabba nuqqas ta' koordinazzjoni fi
ħdan il-portijiet.
1.2.2      L-oqfsa ta' governanza
tal-portijiet mhumiex attraenti biżżejjed għall-investimenti fil-portijiet marittimi kollha tat-TEN-T
L-investimenti
meħtieġa biex il-kapaċitajiet portwarji jiġu adattati
għall-ħtiġijiet li qed jinbidlu huma possibbli biss f'qafas
politiku u regolatorju stabbli li jnaqqas l-inċertezzi ekonomiċi u li
jiżgura kundizzjonijiet ekwi. Madankollu, dan ma jidhirx li huwa
l-każ fil-portijiet kollha tat-TEN-T. Dan huwa spjegat minn bosta fatturi:
a) l-inċertezzi legali maħluqin mir-restrizzjonijiet tas-suq
deskritti aktar 'il fuq u b) il-bżonn ta' ppjanar ta' infrastruttura aħjar
li jista' jiġi indirizzat permezz ta' regoli aktar stretti tat-TEN-T. 
Iżda żewġ kwistjonijiet
fundamentali oħrajn jispjegaw din il-klima attwali u ġenerali ta'
nuqqas ta' attrazzjoni ta' investiment f'bosta portijiet tat-TEN-T: (4)
relazzjonijiet finanzjarji mhux ċari bejn l-awtoritajiet pubbliċi,
l-awtoritajiet tal-port u l-fornituri ta' servizzi portwarji u (5) l-awtonomija
batuta tal-portijiet sabiex jiddefinixxu bidliet infrastrutturali u rabtiet
mhux trasparenti mal-ispejjeż relatati mal-aċċess
għall-infrastruttura tal-portijiet.
1.3         Għan
L-għan huwa li jingħata kontribuzzjoni
għat-tħaddim aktar effiċjenti, interkonness u sostenibbli
tat-TEN-T billi jinħoloq qafas li jtejjeb il-prestazzjoni tal-portijiet
kollha u jgħinhom ilaħħqu mal-bidliet fir-rekwiżiti ta'
trasport u tal-loġistika. Il-portijiet tat-TEN-T iridu jgħinu
fl-iżvilupp ta' tbaħħir fuq distanza qasira bħala parti
minn rotot intermodali, u b'hekk jikkontribwixxu għat-trasport
sostenibbli, li huwa wieħed mill-għanijiet ewlenin tal-White Paper
dwar it-Trasport u jikkontribwixxu għall-Istrateġija tal-UE-2020
għal tkabbir effiċjenti fir-riżorsi li ser jistimola t-tkabbir
tal-kummerċ u l-merkanzija.
Din l-inizjattiva tiżgura approċċ
bilanċjat bejn l-azzjoni leġiżlattiva u approċċ
ġentili, pereżempju d-Djalogu Soċjali. Dan huwa r-riżultat
ta’ konsultazzjoni intensiva u pertinenti bejn il-partijiet interessati li
ppermettiet li r-Regolament ikun iffukat fuq il-miżuri b’valur miżjud
għoli tal-UE. Dan ir-Regolament se jevita piż żejjed għal
dawk il-portijiet li diġà qed jaħdmu sew u se joħloq
il-kundizzjonijiet għall-portijiet l-oħra biex jaħdmu fuq
l-isfidi strutturali tagħhom.
1.4         Konsistenza ma' politiki u
għanijiet oħrajn tal-UE
Il-proposta taqbel mal-politika mħabbra
mill-Kummissjoni fil-White Paper dwar it-Trasport (2011) u tħabbret b'mod
espliċitu taħt l-intestatura ta' Żona Ewropea Unika tat-Trasport
u l-aċċess għas-suq għall-portijiet. Il-White Paper
tistabbilixxi biċ-ċar l-intenzjoni tal-Kummissjoni li tanalizza r-restrizzjonijiet
fuq il-forniment ta' servizzi portwarji u li ssaħħaħ
it-trasparenza fuq il-finanzjament tal-portijiet, billi tiċċara
d-destinazzjoni tal-finanzjament pubbliku għall-attivitajiet portwarji
differenti, bil-għan li tiġi evitata kwalunkwe distorsjoni tal-kompetizzjoni.
Il-proposta ġiet identifikata wkoll bħala waħda mill-azzjonijiet
ewlenin tal-Att dwar is-Suq Uniku II u se tikkontribwixxi sabiex jiġi
komplut is-Suq Uniku Ewropew.
Il-proposta ttemm u tissuplimenta politiki jew
proposti kurrenti li diġà saru: il-proposti dwar il-linji gwida tan-netwerk
tat-trasport trans-Ewropew u l-Faċilità ta’ Kollegament tal-Ewropa li
tipprovdi qafas biex jappoġġja l-iżvilupp ta' konnessjonijiet
taż-żoni interni mal-portijiet, il-proposta għal Direttiva fuq
l-għoti ta' kuntratti ta' konċessjoni li tapplika għall-kuntratti
ta' konċessjoni fil-portijiet u l-ħidma preparatorja fuq inizjattiva
Blue Belt li għandha l-għan li tħaffef il-proċeduri
doganali applikati għall-prodotti tal-UE trasportati minn bastimenti li
jidħlu f'portijiet tal-UE.
Il-proposta tapplika għall-portijiet
kollha tat-TEN-T li minħabba n-natura proprja tagħhom ilkoll
għandhom rwol importanti fis-sistema Ewropea tat-trasport biex iħaffu
l-iskambju bejn l-Istati Membri jew sabiex itejbu l-aċċessibbiltà taż-żoni
tal-gżejjer jew dawk periferali. Madankollu, ta' min jisħaq li
l-prinċipji tan-nondiskriminazzjoni l-libertà fl-istabbiliment tat-Trattat
dwar il-funzjonament tal-Unjoni Ewropea flimkien mar-regoli tal-kompetizzjoni
japplikaw għall-portijiet l-oħrajn, li għad li mhumiex
fin-netwerk trans-Ewropew xorta jista' jkollhom rwol importanti fil-livell
lokali jew għal setturi oħrajn minbarra t-trasport, bħas-sajd
jew it-turiżmu. L-Istati Membri jistgħu jiddeċiedu wkoll li
japplikaw id-dispożizzjoni ta' dan ir-Regolament propost għal dawn
il-portijiet.
2.           RIŻULTATI TAL-KONSULTAZZJONIJIET
MAL-PARTIJIET INTERESSATI U VALUTAZZJONIJIET TAL-IMPATT
2.1         Konsultazzjoni tal-partijiet
interessati
Id-DĠ MOVE
żamm djalogu mal-amministrazzjonijiet nazzjonali inkarigati mill-politika
tal-portijiet (il-Ministeri tat-Trasport). Saru laqgħat
mal-assoċjazzjonijiet ewlenin tal-industrija fis-settur tal-portijiet,
fost l-oħrajn: awtoritajiet tal-port (ESPO), operaturi privati
tat-terminals (FEPORT), portijiet interni (EFIP), sidien ta' bastimenti (ECSA),
bdoti (EMPA), sidien u operaturi ta' bastimenti tal-irmonk (ETA), operaturi ta'
dgħajjes tal-irmiġġ (EBA), aġenti ta' bastimenti (ECASBA),
spedituri (ESC), operaturi ta' dgħajjes tat-tħammil (EuDA) u
operaturi loġistiċi (CLECAT). Id-DĠ MOVE organizza laqgħat
maż-żewġ Unions ewlenin tal-ħaddiema tal-portijiet ukoll,
l-International Dockers Council (IDC) u t-taqsima tal-ħaddiema
tal-portijiet tal-European Transport Workers Federation (ETF). Ma setax
jiġi kkonsultat kumitat ta' djalogu settorjali peress li dan għadu
fil-proċess li jitwaqqaf. 
Ix-xogħol
preparatorju kien appoġġjat minn studju ekonomiku fuq il-kwalità u
l-effiċjenza tal-portijiet Ewropej (PwC). Il-ħidma qieset
ir-riċerka estensiva fuq l-ekonomiji tat-trasport, il-portijiet u
l-loġistika u involviet bosta taħditiet ma' esperti tal-industrija u
tar-riċerka.
Il-partijiet
interessati ġew ikkonsultati b'mod estensiv permezz ta' żewġ
kwestjonarji fuq l-internet u konferenza miftuħa għall-partijiet
interessati maqsuma fuq jumejn fi Brussell (25-26 ta’ Settembru 2012).
Fit-18 ta’ Jannar 2013 saret laqgħa pubblika finali, li
ppreżentat il-problemi ewlenin u li fiha ġew diskussi
l-għażliet politiċi u l-impatti possibbli tagħhom.
Ir-riżultati ewlenin tal-proċess ta' konsultazzjoni (2012-2013)
jistgħu jinġabru fil-qosor kif ġej: 
–                        
Il-partijiet interessati kollha saħqu fuq
il-bżonn ta' kundizzjonijiet ekwi stabbli u ġusti kemm
għall-kompetizzjoni interportwarja (kompetizzjoni bejn il-portijiet) kif
ukoll għal dik intraportwarja (kompetizzjoni bejn fornituri tal-istess
servizz portwarju ġewwa port) fl-UE. Il-ħtieġa ta’ ċertezza
legali u ambjent li jiffaċilita n-negozju bl-inqas piż amministrattiv
possibbli huwa prijorità għall-partijiet interessati kollha.
–                        
Hemm tħassib kbir fuq il-kompetizzjoni
inġusta bejn il-portijiet marbut ma' prattiki ta' finanzjament pubbliku
ta' infrastrutturi tal-portijiet. L-Istati Membri u l-awtoritajiet tal-port
jitolbu kontroll strett fuq l-għajnuna mill-Istat. 
–                        
Sehem notevoli mill-utenti tas-servizzi portwarji,
il-kumpaniji tat-tbaħħir u l-industriji tal-esportazzjoni-importazzjoni,
iqisu li s-servizzi portwarji f'ħafna portijiet tal-UE mhumiex
sodisfaċenti f'termini ta' prezz, kwalità u piż amministrattiv.
–                        
30% tal-awtoritajiet tal-port fl-Ewropa ma jqisux
li s-sitwazzjoni attwali hija sodisfaċenti. Madankollu, il-parti l-kbira
tagħhom huma kontra l-introduzzjoni ta' proċeduri tal-UE li
jillimitaw il-kapaċitajiet tal-awtoritajiet pubbiċi li jagħtu
kuntratti u permessi lill-operaturi tas-servizzi portwarji permezz ta'
għotja diretta. L-applikazzjoni tar-regoli ta' konċessjoni tal-UE
għal ċerti kuntratti mogħtija fil-portijiet hija ferm
kontroversjali f'ċerti Stati Membri. 
–                        
It-trejdjunjins tal-ħaddiema tal-portijiet
huma estremament kontra kwalunkwe dispożizzjoni tal-UE li tmiss
ir-reġimi eżistenti tal-ħaddiema tal-portijiet f'ċerti
Stati Membri. Ir-rappreżentanti ta' servizzi ta' pilotaġġ
jargumentaw li għad li l-pilotaġġ huwa pprovdut bi ħlas,
dan mhuwiex servizz ekonomiku u għandu jiġi eskluż minn pressjoni
kompetittiva.
–                        
Ħafna mill-partijiet interessati jaqblu li
s-sistema tal-portijiet tal-UE trid tevolvi u tadatta għal sfidi
importanti f'termini ta' riżorsi skarsi ta' finanzjament,
għall-kompetittività fil-konfront ta’ portijiet f'pajjiżi terzi
ġirien u reġjuni oħrajn tad-dinja, għall-ħolqien ta'
valur miżjud u impjiegi kif ukoll biex tilqa’ għall-impatti
ambjentali. Kollha jaqblu fuq l-importanza li tiġi garantita u, jekk
possibbli, tiżdied, in-nefqa tal-UE fuq il-finanzjament biex
tappoġġja l-portijiet u t-trasport marittimu.
2.2         Valutazzjoni tal-impatt
Il-Valutazzjoni tal-Impatt identifikat
ħames għanijiet operattivi relatati maż-żewġ sfidi
ewlenin identifikati hawn fuq.
2.2.1      Modernizzar tas-servizzi u
l-operazzjonijiet portwarji: 
L-ewwel nett, bit-titjib ulterjuri
tas-servizzi u l-operazzjonijiet portwarji, numru ta' portijiet tat-TEN-T
għandhom ikunu kapaċi jilqgħu jew jattiraw aktar merkanzija u
passiġġieri bl-infrastruttura eżistenti. Dan jinvolvi tliet
għanijiet operattivi:
(1)                   
Kjarifika u tħaffif tal-aċċess
għas-suq tas-servizzi portwarji: 
Dan għandu jnaqqas ir-restrizzjonijiet
fuq l-aċċess għas-suq tas-servizzi portwarji filwaqt li
jiċċara u jeħles mill-inċertezzi legali attwali li
ġejjin mir-regoli orizzontali mit-Trattat u fuq l-akkwisti pubbliċi.
(2)                   
Il-prevenzzjoni tal-abbuż tas-suq
mill-fornituri tas-servizzi tal-port magħżulin: 
Dan għandu jiżgura li l-fornituri
tas-servizzi tal-port magħżulin joffru servizzi
kosteffiċjentifilwaqt li jibqgħu jaqdu r-rwol tagħhom u
possibilment il-missjoni tagħhom ta' servizz pubbliku, l-aktar fil-qasam
tas-sikurezza, is-sigurtà u l-ambjent.
(3)                   
Titjib tal-mekkaniżmi ta' koordinazzjoni
ġewwa l-portijiet: 
Dan għandu jiffaċilita operat bla
xkil għat-trasportatur, għall-operaturi loġistiċi u
għas-sidien tal-merkanzija, filwaqt li jnaqqsu l-ħin u l-ispiża
meħtieġa għall-użu tal-port. L-isforz tal-koordinazzjoni
għandu wkoll jgħin lill-operaturi stabbiliti fil-port, billi
jiffaċilita s-sinerġiji u jevita sforzi doppji sabiex jinqdew
l-istess klienti. 
2.2.2      Ħolqien ta'
kundizzjonijiet tal-qafas biex jiġu attirati investimenti fil-portijiet: 
It-tieni nett, aktar trasparenza finanzjarja u
awtonomija tal-portijiet akbar għandhom joħolqu kundizzjonijiet ekwi,
iħeġġu nollijiet aktar effiċjenti, u eventwalment jattiraw
investimenti effiċjenti. Min-naħa tiegħu, dan jinvolvi
żewġ għanijiet operattivi oħrajn:
(4)                   
Tisħiħ tat-trasparenza fir-relazzjonijiet
finanzjarji bejn l-awtoritajiet pubbliċi, l-awtoritajiet tal-port u
l-fornituri ta' servizzi portwarji: 
Dan għandu jiżgura trasparenza
finanzjarja bejn il-funzjonijiet tal-awtoritajiet pubbliċi u
l-operazzjonijiet kummerċjali sabiex jiġi żgurat li l-portijiet
u l-fornituri tas-servizzi ma jkollhomx vantaġġi kompetittivi
inġusti. 
(5)                   
L-assigurazzjoni li l-imposti tal-infrastruttura
tal-port ikunu stabbiliti b'mod awtonomu u trasparenti : 
Dan għandu jikseb użu aktar
effiċjenti tal-infrastruttura u atitudni aktar ekonomika fl-ippjanar,
l-investiment, il-manutenzjoni, u t-tħaddim tal-infrastrutturi
tal-portijiet, filwaqt li jiffaċilita t-twissijiet tal-impatt ambjentali u
fuq il-prezzijiet.
Fuq il-bażi ta' dan, ġew
ikkunsidrati 4 għażliet politiċi:
(1)                   
Pakkett tal-Politika 1:
“Trasparenza” 
Il-Pakkett tal-Politika 1 (PP1) japplika
miżura ħafifa (komunikazzjoni li ma torbotx legalment) biex
jiċċara u jħaffef l-aċċess għas-suq tas-servizzi
portwarji. Madankollu jiġu introdotti dispożizzjonijiet li jorbtu
f’sitwazzjonijiet monopolistiċi jew oligopolistiċii: f'dawk
il-każijiet is-servizzi għandhom ikunu soġġetti għal
superviżjoni tal-prezzijiet sabiex jiġu evitati nollijiet
eċċessivi jew diskriminatorji. Il-finanzjament u l-iffissar ta'
nollijiet tal-portijiet jitħallew f'idejn l-awtoritajiet kompetenti
bil-kundizzjoni ta' trasparenza bażika. Il-koordinazzjoni tas-servizzi
ġewwa l-port hija garantita minn kumitat ta' dawk li jużaw il-port.
(2)                   
Pakkett tal-Politika 2:
“Kompetizzjoni rregolata” 
Il-Pakkett tal-Politika 2
(PP2) jintroduċi l-prinċipju ta' libertà ta' forniment tas-servizzi
skont skema ta' aċċess għas-suq irregolat. B'dan
l-aċċess għas-suq irregolat, il-libertà ta' forniment
tas-servizzi tista' tiġi ristretta jekk din tkun garantita min-nuqqas ta'
spazju fiż-żona tal-port jew minħabba obbligi tas-servizz
pubbliku (disponibbiltà, aċċessibbiltà, eċċ).
F'każijiet bħal dawn, is-servizzi attribwiti ġodda u speċjalizzati
jsiru soġġetti għal proċedura tal-offerti pubbliċi u
fil-każ ta' operazzjonijiet interni, is-servizz irid jibqa' ristrett hemm.
Servizzi f'sitwazzjoni monopolistika jew oligopolistika huma soġġetti
għal superviżjoni tal-prezzijiet. It-trasparenza tar-relazzjonijiet
finanzjarji bejn l-awtoriatjiet pubbliċi, l-awtoritajiet tal-portijiet u
l-fornituri tas-servizzi tal-portijiet tintwera b'kontijiet separati u r-regoli
jorbtu l-iffissar tan-nollijiet tal-infrastruttura tal-portijiet
mal-ispejjeż propji. Il-koordinazzjoni tas-servizzi ġewwa l-port hija
ffaċilitata minn kumitat ta' dawk li jużaw il-portijiet.
(3)                   
Pakkett tal-Politika 2a: “Kompetizzjoni u awtonomija tal-port irregolati” 
Il-Pakkett tal-Politika 2a (PP2a) jikkonsisti
f'PP2 bid-differenzi li ġejjin: 
L-obbligu li jintużaw offerti pubbliċi
f'każ ta' restrizzjonijiet ta' spazju jew obbligi ta’ servizz pubbliku ma
japplikax biss għal kuntratti ġodda iżda anki fil-każ ta'
bidliet sostanzjali fil-kuntratti eżistenti. Is-sorvejanza regolatorja
tal-fornituri tas-servizzi f'pożizzjoni ta' monopolju hija aktar limitata
fil-kamp ta' applikazzjoni: tapplika biss għas-swieq li ma jistgħux
jiġu kkontestati, jiġifieri s-swieq li għalihom ma tkunx
organizzata offerta pubblika. Tingħata awtonomija ikbar lill-portijiet:
fuq in-nollijiet tal-infrastruttura, minflok ma jiġi impost li n-nollijiet
ikunu marbutin mal-ispejjeż propji, kull port jingħata d-dritt li
jistabbilixxi l-istruttura u l-livell tal-ħlasijiet dovuti tal-port,
diment li l-politika dwar in-nollijiet tibqa' trasparenti. L-inizjattiva
tħeġġeġ ukoll li ssir distinzjoni skont il-prestazzjoni
ambjentali tal-bastimenti.
(4)                   
Pakkett tal-Politika 3: “Kompetizzjoni
u awtonomija tal-port sħaħ” 
Il-Pakkett tal-Politika 3 (PP3) jibni fuq PP2a
billi jeħtieġ ukoll li tal-inqas żewġ operaturi
indipendenti u f'kompetizzjoni għal kull servizz portwarji meta n-numru
ta' operaturi jkun limitat minħabba limitazzjoni ta' spazju. Ikun hemm
ukoll separazzjoni funzjonali/legali. Din is-separazzjoni tirriżulta
f'multiplikazzjoni tal-atturi tal-port: biex jiġi żgurat li l-port jibqa'
jaħdem, ikun hemm bżonn li jissaħħaħ ir-rwol
ċentrali ta' koordinazzjoni tal-awtoritajiet tal-port. Bħal f'PP2a
kull awtorità tal-port tkun ħielsa li tiddetermina l-istruttura u l-livell
ta' bidliet fl-infrastruttura skont il-prattiki kummerċjali tagħha
stess. 
Wara li analizzat l-għażliet
differenti u l-impatt potenzjali, il-Kummissjoni kkonkludiet li l-aħjar
għażla għandha tkun PP2a b'varjant għas-servizzi ta'
mmaniġġjar ta' merkanzija u passiġġieri. Fir-rigward
tal-miżuri relatati mal-aċċess tas-suq għal tagħbija u
ħatt ta’ merkanzija, u servizzi tal-passiġġieri, m’hemmx
bżonn li tipproponi dispożizzjonijiet legali ġodda. Ir-regoli u
r-rekwiżiti eżistenti se jiġu ċċarati f’Komunikazzjoni.
Madankollu, ir-regoli dwar is-sorveljanza regolatorja tal-prezz tal-fornituri
tas-servizzi f'pożizzjoni monopolistika jew oligopolistika u dwar
it-trasparenza tal-kontijiet ikunu japplikaw għas-servizzi ta'
mmaniġġjar tal-merkanzija u passiġġieri. 
Il-valutazzjoni tal-impatt tixħet dawl
fuq il-benefiċċji potenzjali f'termini ta' ffrankar tal-ispejjeż
(EUR 10 biljun sal-2030), l-iżvilupp ta' tbaħħir fuq
distanza qasira u t-tnaqqis tal-konġestjoni fit-toroq u l-ħolqien
tal-impjiegi. Il-valutazzjoni tal-impatt tindika li din il-proposta ma twassalx
għal bidliet notevoli diretti fuq il-piż amministrattiv
fil-portijiet. L-introduzzjoni tal-libertà fil-forniment ta' servizzi ser
tnaqqas il-kost amministrattiv għall-portijiet, filwaqt li
s-superviżjoni tal-prezzijiet f'ċerti każijiet u l-konsultazzjoni
tal-utenti jistgħu jeħtieġu sforzi amministrattivi ġodda.
Madankollu għandu jiġi enfasizzat li din il-proposta se
tikkontribwixxi indirettament għas-simplifikazzjoni billi tneħħi
r-restrizzjonijiet. Ser jiġu proposti sforzi oħrajn ta'
simplifikazzjoni fl-inizjattiva li ġejja dwar il-Blue Belt.
3.           ELEMENTI LEGALI TAL-PROPOSTA
3.1         Sommarju tal-miżuri
proposti
Il-proposta fiha l-elementi ewlenin li
ġejjin:
–                        
Ir-Regolament japplika għall-portijiet kollha
marittimi identifikati fil-proposta tal-Kummissjoni għal Linji Gwida
tal-Unjoni dwar in-netwerk trans-Ewropew tat-trasport. 
–                        
Il-libertà ta' forniment tas-servizzi se tapplika
għas-servizzi portwarji. Madankollu l-entitajiet tal-ġestjoni
tal-port tista’ timponi rekwiżiti minimi dwar il-fornituri ta’ servizzi
tal-port speċifiċi. Meta jkunu imposti, dawn ir-rekwiżiti
għandhom ikunu marbuta biss ma’ kwalifiki professjonali, l-apparat
neċessarju jew is-sikurezza marittima, mas-sikurezza u s-sigurtà
ġenerali fil-port u r-rekwiżiti ambjentali rilevanti. Dan ma għandux
ikun mod biex jiddaħħlu b'mod impliċitu ostakli għas-suq, u
għalhekk il-kriterji għandhom ikunu oġġettivi u
proporzjonati biex jiżguraw trattament ġust għall-operaturi
kollha, kemm dawk eżistenti kif ukoll dawk potenzjali. Operaturi
potenzjali għandu jkollhom aċċess għal taħriġ biex
jinkisbu l-għarfien lokali u speċifiku rilevanti. 
–                        
Id-dispożizzjoni msemmija hawn fuq mhix se
tkun imposta fuq is-servizzi ta' mmaniġġjar tal-merkanzija u
t-terminals tal-passiġġieri. Dawn is-servizzi spiss huma organizzati
permezz ta' kuntratti ta' konċessjoni li jaqgħu fi ħdan il-kamp
ta' applikazzjoni tad-Direttiva futura dwar l-għoti ta' kuntratti ta'
konċessjoni proposta mill-Kummissjoni[2].
Barra minn hekk, dispożizzjonijiet legali addizzjonali jistgħu
jfixklu l-isforzi li qed isiru biex jinbeda Djalogu Soċjali fil-livell
tal-Unjoni. Għall-kuntrarju tas-servizzi ta' pilotaġġ
għad-dħul u l-ħruġ mill-portijiet, is-servizzi ta'
pilotaġġ imwettqa fil-baħar miftuħ ma għandhomx rwol
dirett fl-effiċjenza tal-port, u għalhekk m'hemmx il-ħtieġa
li jiġu inklużi f'dan ir-Regolament. 
–                        
Fejn ikun applikabbli, il-libertà ddikjarata
għall-forniment tas-servizzi tista' tkun soġġetta għal
limitazzjoni tan-numru ta' fornituri tas-servizzi. Din ir-restrizzjoni
għandha tkun imsejsa fuq żewġ elementi: jew fil-każ ta’
spazju jew riservazzjoni kostretti li jekk ikunu dokumentati b’mod ċar fi
pjan ta' żvilupp tal-portijiet formali jistgħu
jiġġustifikaw il-limitazzjoni tal-għadd ta’ operaturi attivi
fil-perimetru tal-port jew fil-każ ta’ obbligu tas-servizz pubbliku impost
fuq l-operatur u li għalih l-intenzjoni għandha tkun ċara u
disponibbli pubblikament.
–                        
Stat Membru għandu jkollu l-possibbiltà li
jaħtar awtoritajiet kompetenti biex jimponu l-obbligu tas-servizz
pubbliku, b'konformità mar-regoli applikabbli dwar l-Għajnuna mill-Istat.
L-obbligi tas-servizzi pubbliċi jridu jkunu ddefiniti b’mod ċar u
trasparenti, ma jkunux diskriminatorji iżda verifikabbli u għandhom
jirrelataw mad-disponibbiltà (no-interruption), l-aċċessibbiltà
(għall-utenti kollha) jew l-affordabbiltà (ta’ ċerti kategoriji ta’
utenti) tas-servizz tal-port. 
–                        
Fil-każ ta’ obbligi ta’ servizz pubbliku li
jiġu imposti minn awtorità kompetenti f’port jew f’diversi portijiet tali
awtorità se jkollha l-opportunità li torganizza u tisfrutta kummerċjalment
servizzi speċifiċi tal-port innifsu bil-kundizzjoni li l-attività
tibqa’ marbuta mal-port jew portijiet fejn hija timponi l-obbligi ta’ servizz
pubbliku. 
–                        
Id-drittijiet tal-impjegati għandhom jiġu
salvagwardjati u l-Istati Membri għandu jkollhom l-għażla li
jkomplu jsaħħu dawn id-drittijiet f'każ ta' trasferiment ta'
impriżi u l-persunal rilevanti li kien jaħdem għall-impriża
l-antika.
–                        
F'dawk il-każijiet li fihom l-entitajiet
tal-ġestjoni tal-port jibbenefikaw minn fondi pubbliċi, għandu
jkun hemm kontijiet trasparenti li juru l-użu effettiv u xieraq ta' dawn
il-fondi pubbliċi.
–                        
F’dawk il-każijiet fejn ikun hemm il-fornituri
tas-servizzi tal-portijiet maħtura ma kinux soġġetti għal
proċedura ta’ sejħa għall-offerti pubblika miftuħa u
fil-każ ta’ operaturi interni, għandu jiġi żgurat li
l-prezz għas-servizz ikun trasparenti, mhux diskriminatorju u stabbilit
skont il-kundizzjonijiet normali tas-suq, b’mod partikolari b’tali mod li
l-ispejjeż totali ma jaqbżux it-total tal-ispejjeż imġarrba
u li l-profitt ikun raġonevoli.
–                        
L-entitajiet tal-ġestjoni tal-port
għandhom jiddefinixxu l-imposti tal-infrastruttura tal-port b’mod awtonomu
u skont l-istrateġija tal-investiment u kummerċjali tagħhom
stess. 
–                        
In-nollijiet tal-infrastruttura tal-portijiet
jistgħu jvarjaw skont il-prattiki kummerċjali relatati mal-użu
regolari tal-port, jew biex jippromwovu użu aktar effiċjenti
tal-infrastruttura tal-port, tat-tbaħħir fuq distanza qasira jew
tal-prestazzjoni ambjentali għolja, l-effiċjenza enerġetika jew
l-effiċjenza tal-karbonju tal-operazzjonijiet ta' trasport.
–                        
Se jiġi stabbilit kumitat konsultattiv
tal-utenti tal-port. Dan il-kumitat se jiġbor fih rappreżentanti ta'
operaturi ta' bastimenti, sidien ta' merkanzija jew utenti oħrajn tal-port
li huma mitluba jħallsu imposta għall-infrastrittura tal-port jew
noll għas-servizz tal-port. Dan il-Kumitat għandu jkun ikkonsultat
dwar l-istruttura u l-livell tal-imposti tal-infrastruttura tal-port u
f’ċerti każijiet in-nollijiet tas-servizzi tal-port. 
–                        
L-entità tal-ġestjoni tal-port għandha
tikkonsulta mal-partijiet interessati bħall-impriżi stabbiliti
fil-portijiet, il-fornituri ta’ servizzi tal-port, u l-utenti tal-port, dwar
kwistjonijiet bħall-koordinazzjoni ta’ servizzi portwarji, konnessjonijiet
interni tal-pajjiż jew proċeduri amministrattivi. 
–                        
L-Istati Membri għandhom jiżguraw li korp
ta’ superviżjoni indipendenti jimmonitorja u jissorvelja l-applikazzjoni
ta’ dan ir-Regolament. Dan jista’ jkun korp diġa eżistenti.
Id-diversi entitajiet ta’ superviżjoni nazzjonali indipendenti
għandhom jiskambjaw l-informazzjoni dwar xogħlhom u l-prinċipji
tat-teħid tad-deċiżjonijiet u għandhom jikkooperaw
mill-qrib għall-iskop ta’ assistenza reċiproka fil-ħidmiet
tagħhom.
3.2         Bażi legali
Il-bażi legali għal din il-proposta
hija l-Artikolu 100 (2) tat-Trattat dwar il-Funzjonament tal-Unjoni
Ewropea.
3.3         Il-prinċipju ta'
sussidjarjetà
L-Artikoli 58, 90 u 100 tat-Trattat dwar
il-Funzjonament tal-Unjoni Ewropea jestendu għall-portijiet
l-għanijiet ta' suq intern ġenwin fil-kuntest tal-Politika Komuni
tat-Trasport. 
Il-parti l-kbira tas-sehem tal-kummerċ fuq
il-baħar imwettaq mill-portijiet tat-TEN-T isir bejn l-Istati Membri jew
fil-livell internazzjonali. Il-portijiet għandhom funzjoni Ewropea
ċara. Bejn wieħed u ieħor wieħed minn kull żewġ
tunnellati ta’ volum ta' merkanzija mmaniġjata fil-portijiet
bil-baħar jew bl-art, tkun ġejja minn, jew sejra fi Stat Membru
differenti minn dak tal-port li fih tinġarr il-merkanzija[3]. Azzjonijiet mill-Istati Membri
waħedhom ma jistgħux jiżguraw kundizzjonijiet ekwi fi ħdan
is-suq intern tal-UE, u lanqas ma jistgħu jieħdu azzjonijiet biex
itejbu l-prestazzjoni tal-poritjiet li jinsabu fl-istess kuritur trans-Ewropew
iżda fi Stati Membri oħrajn. 
B'hekk, minkejja li hija rikonoxxuta
l-għamla speċifika tas-settur tal-portijiet u l-istorja u l-kultura
lokali dejjiema tiegħu, minħabba raġunijiet tas-suq intern,
l-effetti tan-netwerk u d-dimensjoni internazzjonali tas-settur tal-portijiet,
l-inizjattiva proposta hija konformi mal-prinċipju ta' sussidjarjetà.
3.4         Il-prinċipju ta'
proporzjonalità
Ir-Regolament ikopri biss il-portijiet marittimi tat-TEN-T. Dan ser
jiżgura proporzjonalità peress li ser jevita l-impożizzjoni ta’
regoli żejda fuq portijiet żgħar ħafna li ma għandhomx
rwol importanti għas-sistema Ewropea tat-trasport. Għall-kuntrarju,
il-portijiet marittimi tat-TEN-T jindirizzaw il-maġġoranza kbira
tat-traffiku u f'dan is-sens huma essenzjali għall-iskambji
kummerċjali internazzjonali u intra-Ewropej, u b'hekk għas-suq intern
Ewropew, u/jew il-koeżjoni fi ħdan l-UE. Barra minn hekk,
il-portijiet tat-TEN-T huma eliġibbli għal finanzjament tal-UE. 
Il-kamp ta' applikazzjoni ma kompliex jiġi limitat
għall-portijiet ewlenin sabiex ma jkunx hemm ir-riskju li tinħoloq
distorsjoni tal-kompetizzjoni bejn il-portijiet ewlenin u portijiet oħrajn
tat-TEN-T. Barra minn hekk, tħaddim effiċjenti tan-netwerk
jeħtieġ kemm portijiet ewlenin (tipikament iservu ta' hubs) kif ukoll
portijiet mhux ewlenin tat-TEN-T għad-distribuzzjoni reġjonali.
3.5         L-għażla
tal-istrument
Filwaqt li l-awtoritajiet pubbliċi
reġjonali, lokali u tal-Istati Membri kienu tradizzjonalment l-atturi
ewlenin involuti fl-iżvilupp u l-ġestjoni tal-infrastruttura
tat-trasport, din is-sitwazzjoni qed tinbidel maż-żmien. L-operaturi
tat-trasport, korpi u entitajiet pubbliċi awtonomi u entitatjiet privati u
pubbliċi oħra wkoll saru atturi ewlenin fl-iżvilupp,
il-ġestjoni u l-organizzazzjoni tal-port. Għalhekk, huwa importanti
li jkun żgurat li l-leġiżlazzjoni dwar l-aċċess
tas-suq għas-servizzi tal-port u t-trasparenza finanzjarja tal-portijiet
tkun ġeneralment applikabbli. Barra minn hekk, biex jiġu żgurati
implimentazzjoni uniformi, infurzar u kundizzjonijiet ekwi fis-suq intern,
il-leġiżazzjoni għandha tkun torbot fl-intier tagħha.
Għaldaqstant, il-Kummissjoni għażlet Regolament bħala
l-istrument legali xieraq għal din il-proposta. Dan għandu wkoll
jevita piż amministrattiv addizzjonali għall-Istati Membri u
għall-Kummissjoni.
3.6         Iż-Żona Ekonomika
Ewropea
Ir-Regolament propost jikkonċerna
kwistjoni taż-ŻEE u b'hekk għandu jestendi għaż-Żona
Ekonomika Ewropea.
2013/0157 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jistabbilixxi qafas fuq l-aċċess
għas-suq għas-servizzi portwarji u t-trasparenza finanzjarja
tal-portijiet
(Test b'relevanza għaż-ŻEE)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b'mod partikolari l-Artikolu 100 (2)
tiegħu,
Wara li kkunsidraw il-proposta
mill-Kummissjoni Ewropea,
Wara li l-abbozz tal-att leġislattiv intbagħat
lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[4],
Wara li kkunsidraw l-opinjoni tal-Kumitat
tar-Reġjuni[5],
Waqt li jaġixxu skont il-proċedura
ordinarja leġiżlattiva,
Billi:
(1)       L-integrazzjoni
sħiħa tal-portijiet fi ktajjen tat-trasport u loġistiċi
fit-totalità tagħhom hija meħtieġa biex tikkontribwixxi
għal tkabbir kif ukoll użu u funzjonament aktar effiċjenti
tan-netwerk trans-Ewropew tat-trasport u s-suq intern. Dan jeħtieġ
servizzi portwarji moderni li jikkontribwixxu għal użu
effiċjenti tal-portijiet u klima favorevoli għall-investimenti biex
jiġu żviluppati l-portijiet b'konformità mar-rekwiżiti attwali u
tal-ġejjieni fit-trasport u l-loġistika.
(2)       Fil-Komunikazzjoni dwar l-Att
dwar is-Suq Uniku II Flimkien għal tkabbir ġdid[6], il-Kummissjoni fakkret li
l-attraenza tat-trasport marittimu tiddependi fuq id-disponibbiltà,
l-effiċjenza u l-affidabbiltà tas-servizzi portwarji u l-ħtieġa
li jiġu indirizzati kwistjonijiet dwar it-trasparenza tal-finanzajment
pubbliku u n-nollijiet tal-port, l-isforzi ta' simplifikazzjoni amministrattiva
fil-portijiet u r-reviżjoni tar-restrizzjonijiet fuq il-forniment
tas-servizzi fil-portijiet.
(3)       It-tħaffif
tal-aċċess għas-suq tas-servizzi portwarji fil-livell tal-Unjoni
u l-introduzzjoni tat-trasparenza finanzjarja u l-awtonomija tal-portijiet
marittimi ser itejbu l-kwalità u l-effiċjenza tas-servizz ipprovdut
lill-utenti tal-port u jikkontribwixxu għal klima aktar favorevoli
għall-investimenti fi-portijiet, u b'hekk jgħinu jnaqqsu
l-ispejjeż għall-utenti tat-trasport u jikkontribwixxu biex jiġu
promossi tbaħħir fuq distanza qasira u integrazzjoni aħjar
tat-trasport marittimu mat-trasport bil-ferrovija, fuq il-passaġġi
interni u bit-triq. 
(4)       Il-maġġoranza
assoluta tat-traffiku marittimu tal-Unjoni jgħaddi mill-portijiet
marittimi tan-netwerk trans-Ewropew tat-trasport. Biex jinkiseb l-għan ta'
dan ir-Regolament b'mod proporzjonat mingħajr ma tiġi imposta xi
regola żejda fuq portijiet oħrajn, dan ir-Regolament għandu japplika
għall-portijiet tan-netwerk trans-Ewropew tat-trasport, li kull
wieħed minnhom għandu rwol importanti għas-sistema Ewropea
tat-trasport jew għaliex minnu jgħaddu aktar minn 0.1% tal-merkanzija
totali tal-UE jew in-numru totali ta' passiġġieri jew għaliex
itejjeb l-aċċessibbiltà reġjonali ta' żoni ta' gżejjer
jew dawk periferali, mingħajr ħsara, madankollu,
għall-possibbiltà li l-Istati Membri jiddeċiedu li japplikaw dan
ir-Regolament għal portijiet oħrajn ukoll. Servizzi ta’
pilotaġġ imwettqa fil-baħar fond m’għandhomx impatt dirett
fuq l-effiċjenza tal-portijiet peress li dawn ma jintużawx għal
dħul ħruġ dirett mill-portijiet u għalhekk ma
jeħtiġux li jiġu inklużi f’dan ir-Regolament. 
(5)       L-għan
tal-Artikolu 56 tat-Trattat dwar il-Funzjonament tal-Unjoni Ewropea huwa
li jelimina r-restrizzjonijiet fuq il-libertà ta' forniment tas-servizzi
fl-Unjoni. Skont l-Artikolu 58 tat-Trattat dwar il-Funzjonament tal-Unjoni
Ewropea dak l-għan għandu jinkiseb fi ħdan il-qafas
tad-dispożizzjonijiet tat-Titolu relatat mat-trasport, b'mod aktar
speċifiku l-Artikolu 100 (2). 
(6)       L-awtoforniment ta' servizz
li jinvolvi kumpaniji tat-tbaħħir jew fornituri ta' servizzi
portwarji biex jinħatar persunal tal-għażla tagħhom u biex
jipprovdu lilhom infushom servizzi portwarji huwa rregolat f'għadd ta'
Stati Membri għal raġunijiet ta' sikurezza jew soċjali.
Il-partijiet interessati kkonsultati mill-Kummissjoni waqt li kienet qed
tħejji l-proposta tagħha saħqu li l-impożizzjoni ta' kwota
ġeneralizzata tal-awtoforniment ta' servizz fil-livell tal-Unjoni tkun
teħtieġ aktar regoli fuq kwistjonijiet ta’ sikurezza u kwistjonijiet
soċjali sabiex jiġu evitati impatti negattivi possibbli f'dawn
l-oqsma. Għalhekk, jidher li hu xieraq li f’dan l-istadju din il-kwistjoni
ma tiġi regolarizzata fil-livell tal-Unjoni u titħalla f’idejn
l-Istati Membri biex jirregolaw l-awtoforniment tas-servizzi tal-portijiet jekk
iridu. Għalhekk, ir-Regolament għandu jkopri biss il-forniment ta'
servizzi portwarji għal remunerazzjoni. 
(7)       Fl-interess ta' ġestjoni
tal-port effiċjenti, sikura u favur l-ambjent, il-korp maniġerjali
tal-port għandu jkun jista' jitlob li l-fornituri tas-servizzi portwarji
juru li jissodisfaw ir-rekwiżiti minimi biex iwettqu s-servizz b'mod
xieraq. Dawk ir-rekwiżiti minimi għandhom ikunu limitati għal
sett definit b'mod ċar ta' kundizzjonijiet fuq il-kwalifiki professjonali
tal-operaturi, inkluż f'termini ta' taħriġ, u fuq
it-tagħmir meħtieġ diment li jkunu trasparenti,
nondiskriminatorji, oġġettivi u relevanti għall-forniment tas-servizz
portwarju. 
(8)       Il-fornitur tas-servizz
portwarju, sabiex ikollu t-tagħmir meħtieġ
għad-dispożizzjoni tiegħu, għandu jkun is-sid ta’ dak
it-tagħmir jew inkella għandu jkun qiegħed għandu b’kiri, u
fi kwalunkwe każ għandu jkollu kontroll dirett u indiskutibbli fuq
l-istess tagħmir sabiex ikun jista’ jużah kull meta jiġi
bżonnu. 
(9)       Il-proċedura biex
jingħata d-dritt li jiġu pprovduti servizzi portwarji meta tkun
meħtieġa konformità mar-rekwiżiti minimi għandha tkun
trasparenti, oġġettiva u nondiskriminatorja u għandha
tippermetti li l-fornituri tas-servizzi portwarji jibdew jipprovdu s-servizzi
portwarji tagħhom fil-ħin.
(10)     Billi l-portijiet huma
magħmula minn żoni ġeografiċi limitati, l-aċċess
għas-suq jista’, f’ċerti każijiet, ikun suġġett
għal limitazzjonijiet relatati mal-iskarsezza tal-art jew f’każ li
l-art hija riservata għal ċertu tip ta’ attivitajiet bi pjan ta’
żvilupp formali li jippjana b’mod trasparenti tal-użu tal-art u skont
leġiżlazzjoni nazzjonali rilevanti bħal dawk relatati
mal-għanijiet tal-ippjanar tal-bliet u l-kampanja. 
(11)     Kwalunkwe intenzjoni li
jiġi limitat in-numru ta' fornituri tas-servizzi portwarji għandha
tiġi ppubblikata minn qabel mill-awtorità kompetenti u għandha tkun
iġġustifikata bis-sħiħ, sabiex il-partijiet interessati
jingħataw l-opportunità li jikkummentaw. Il-kriterji għal kwalunkwe
limitazzjoni għandhom ikunu oġġettivi, trasparenti u
nondiskriminatorji. 
(12)     Sabiex tkun miftuħa u
trasparenti, il-proċedura biex jingħażlu l-fornituri
tas-servizzi portwarji u r-riżultat tagħha għandha tkunu
ppubblikata u d-dokumentazzjoni sħiħa għandha tiġi
kkomunikata lill-partijiet interessati.
(13)     Il-proċedura
tal-għażla għall-fornituri ta’ servizzi tal-port f'każ li
l-għadd ta’ dawk il-fornituri huwa limitat, għanda ssegwi l-prinċipji
u l-approċċ stabbilit fid-Direttiva../../... [konċessjoni][7], inkluż il-limitu u
l-metodu għad-determinazzjoni tal-valur tal-kuntratti kif ukoll
id-definizzjoni ta’ modifiki sostanzjali u l-elementi relatati għat-tul
tal-kuntratt. 
(14)     Ir-rikors għall-obbligi
ta’ servizz pubbliku li jwassal għal limitazzjoni fin-numru ta' fornituri
ta' servizz portwarju jista' jkun iġġustifikat biss għal
raġunijiet ta' interess pubbliku sabiex tiġi żgurata l-aċċessibbiltà
tas-servizz portwarju għall-utenti kollha, id-disponibbiltà tas-servizz
portwarju matul is-sena kollha jew l-affordabbiltà tas-servizz portwarju
għal ċerta kategorija ta' utenti. 
(15)     Fejn ikun hemm
il-ħtieġa li jiġi limitat l-għadd ta' fornituri ta'
servizzi portwarji, id-deċiżjoni dwar din il-limitazzjoni tista'
tiġi fdata mill-Istat Membru lil awtorità differenti. Kull limitazzjoni
fl-għadd ta’ fornituri ta' servizzi tal-portijiet għandha ssegwi
proċedura li tkun miftuħa, trasparenti u nondiskriminatorja. Dan
madankollu m’għandux ikun il-każ meta obbligi ta’ servizz pubbliku
ikunu fdati direttament lil awtorità kompetenti jew operatur intern.
(16)     Dan ir-Regolament ma
jipprekludix il-possibbiltà tal-awtoritajiet kompetenti li jagħtu kumpens
għat-twettiq tal-obbligi ta’ servizz pubbliku sakemm dan jikkonforma
mar-regoli applikabbli dwar l-għajnuna mill-Istat. Meta l-obbligi ta’
servizz pubbliku jikkwalifikaw bħala SGEI għandha tiġi
żgurata l-konformità mad-Deċiżjoni tal-Kummissjoni tal-20 ta’ Novembru 2011
dwar l-applikazzjoni tal-Artikolu 106(2) tat-Trattat dwar il-Funzjonament
tal-Unjoni Ewropea għall-għajnuna mill-Istat fil-forma ta’ kumpens
tas-servizz pubbliku mogħti lil ċerti imrpiżi fdati bl-operat
ta’ servizzi ta’ interess ekonomiku ġenerali[8], ir-Regolament tal-Kummissjoni
(UE) Nru 360/2012 tal-25 ta’ April 2012 dwar
l-applikazzjoni tal-Artikoli 107 u 108 tat-Trattat dwar il-Funzjonament
tal-Unjoni Ewropea għal għajnuna de minimis mogħtija lil
impriżi li jipprovdu servizzi ta’ interess ekonomiku ġenerali[9] u l-qafas tal-Unjoni Ewropea
għall-għajnuna mill-Istat fil-forma ta’ kumpens għas-servizz
pubbliku[10].
(17)     Il-korp maniġerjali
tal-port ma għandux jiddiskrimina bejn il-fornituri tas-servizzi
portwarji, b'mod partikolari favur impriża jew korp li għandu
interess fih(a). 
(18)     L-awtoritajiet kompetenti
maħtura mill-Istat Membru għandu jkollhom l-għażla li
jiddeċiedu li jipprovdu s-servizzi portwarji bl-obbligi ta’ servizz
pubbliku huma stess jew jinkarigaw direttament lil operatur intern
bil-forniment ta’ dawk is-servizzi. Fil-każ li awtorità kompetenti
tiddeċiedi li tipprovdi s-servizz hi nnifsha, dan jista’ jkopri
l-forniment ta’ servizzi permezz tal-aġenti impjegati mill-awtorità
kompetenti jew ikkummissjonati mill-awtorità kompetenti. Meta limitazzjoni
bħal din tiġi applikata fil-portijiet kollha tat-TEN-T fit-territorju
ta' Stat Membru, il-Kummissjoni għandha tiġi mgħarrfa.
Fil-każijiet li fihom l-awtoritajiet kompetenti fi Stat Membru jaqblu fuq
għażla bħal din, id-dispożizzjoni tas-servizzi portwarji
mill-operaturi interni għandha tkun limitata biss għall-port jew
il-portijiet li għalihom ikunu ġew maħtura dawk l-operaturi
interni. Barra minn hekk, f'dawn il-każijiet, in-nollijiet tas-servizzi
portwarji applikati minn dak l-operatur għandhom ikunu soġġetti
għal superviżjoni mill-korp ta' sorveljanza indipendenti. 
(19)     L-Istati Membri għandu
jkollhom is-setgħa li jiżguraw livell adegwat ta' protezzjoni
soċjali għall-persunal tal-impriża li tipprovdi servizzi
portwarji. Dan ir-Regolament ma għandux jaffettwa l-applikazzjoni
tar-regoli soċjali u tax-xogħol tal-Istati Membri. Fil-każijiet
ta' limitazzjoni tal-għadd ta' fornituri tas-servizz portwarju, fejn
il-konklużjoni ta' kuntratt ta' servizz portwarju jista' jinkludi bidla
fl-operatur tas-servizz portwarju, għandu jkun possibbli li l-awtoritajiet
kompetenti jitolbu lill-operatur tas-servizz magħżul biex japplika
d-disposizzjonjiet tad-Direttiva tal-Kunsill 2001/23/KE dwar l-approssimazzjoni
tal-liġijiet tal-Istati Membri relatati mas-salvagwardja tad-drittijiet
tal-impjegati fil-każ ta' trasferiment ta' impriżi, negozji jew
partijiet ta' impriżi jew negozji[11].
(20)     F'ħafna portijiet,
l-aċċess għas-suq għall-fornituri ta' servizzi ta'
mmaniġġjar tal-merkanzija u tat-terminals tal-passiġġieri
jingħata permezz ta' kuntratti ta' konċessjoni pubblika. Dan it-tip
ta’ kuntratti se jiġu koperti mid-Direttiva.../... [konċessjonijiet].
Konsegwentement, il-Kapitolu II ta' dan ir-Regolament ma għandux
japplika għall-forniment ta' servizzi ta' mmaniġġjar
tal-merkanzija u tal-passiġġieri, iżda l-Istati Membri
għandhom jibqgħu ħielsa li jiddeċiedu japplikawx ir-regoli
ta' dan il-Kapitolu għal dawn iż-żewġ servizzi. Għal
tipi oħra ta’ kuntratti użati mill-awtoritajiet pubbliċi biex
jingħata l-aċċess għas-suq għas-servizzi ta'
mmaniġġjar ta' merkanzija u terminals tal-passiġġieri,
il-Qorti tal-Ġustizzja tal-Unjoni Ewropea kkonfermat li l-awtoritajiet
kompetenti huma suġġetti għall-prinċipji ta’ trasparenza u
nondiskriminazzjoni meta jiġu konklużi dawn il-kuntratti. Dawn
il-priniċpji huma applikabbli bis-sħiħ fir-rigward tal-forniment
ta' xi servizz portwarju.
(21)     Ir-relazzjonijiet finanzjarji
bejn il-portijiet marittimi li jirċievu fondi pubbliċi u l-fornituri
tas-servizzi portwarji min-naħa, u l-awtoritajiet pubbliċi
min-naħa l-oħra għandhom isiru trasparenti biex jiġu
żgurati kundizzjonijiet ekwi u biex tiġi evitata distorsjoni tas-suq.
F'dan ir-rigward, dan ir-Regolament jestendi, għal kategoriji oħrajn
ta' destinatarji, il-prinċipji ta' trasparenza tar-relazzjonijiet
finanzjarji kif stipulati fid-Direttiva tal-Kummissjoni 2006/111/KE dwar
it-trasparenza tar-relazzjonijiet finanzjarji bejn l-Istati Membri u
l-impriżi pubbliċi kif ukoll dwar it-trasparenza finanzjarja fi
ħdan ċerti impriżi[12]
mingħajr ħsara għall-kamp ta' applikazzjoni tiegħu.
(22)     Hemm bżonn li fuq il-korp
maniġerjali tal-port li jirċievi fondi pubbliċi, meta dan ikun
qiegħed jaġixxi wkoll bħala fornitur tas-servizz, jiġi
impost obbligu li jżomm kontijiet separati għall-attivitajiet
imwettqa fil-kapaċità tiegħu bħala korp maniġerjali
tal-port minn dawk imwettqa fuq bażi kompetittiva biex jiġu
żgurati kundizzjonijiet ekwi, trasparenza fl-allokazzjoni u l-użu ta'
fondi pubbliċi u sabiex tiġi evitata distorsjoni tas-suq. Fi
kwalunkwe każ għandha tkun żgurata l-konformità mar-regoli
tal-għajnuna mill-Istat.
(23)     In-nollijiet tas-servizzi
portwarji applikati mill-fornituri tas-servizzi portwarji li mhumiex imfasslin
skont proċedura miftuħa, trasparenti u nondiskriminatorja jinvolvu
riskju ogħla ta' abbuż tal-prezzijiet minħabba s-sitwazzjoni
monopolistika jew duopolistika tagħhom u l-fatt li s-suq tagħhom ma
jistax jiġi kkontestat. Dan jgħodd ukoll għan-nollijiet mitlubin
mill-operaturi interni skont it-tifsira tar-Regolament. Għal dawk
is-servizzi, fin-nuqqas ta' mekkaniżmi ġusti tas-suq, għandhom jiġu
stabbiliti arranġamenti biex jiġi żgurat li n-nollijiet li
jitolbu jirriflettu l-kundizzjonijiet normali tas-suq relevanti u li huma
stabbiliti b'mod trasparenti u nondiskriminatorju. 
(24)     Biex ikunu effiċjenti,
in-nollijiet tal-infrastruttura tal-portijiet ta' kull port individwali
għandhom jiġu stabbiliti b'mod trasparenti u awtonomu skont
l-istrateġija kummerjali u tal-investimenti tal-port stess.
(25)     Il-varjazzjoni tan-nollijiet
tal-infrastruttura tal-portijiet għandha tkun permessa sabiex tippromwovi
t-tbaħħir fuq distanza qasira u jiġu attirati bastimenti
tat-trasport fuq l-ilma bi prestazzjoni ambjentali jew effiċjenza
enerġetika u tal-karbonju tal-operazzjonijiet tat-trasport, b'mod
partikolari operazzjonijiet tat-trasport marittimu lil hinn mill-kosta jew fuq
l-art, li tkun aħjar mill-medja. Din ser tgħin fil-kontribuzzjoni
tal-politiki ambjentali u tat-tibdil tal-klima u fl-iżvilupp sostenibbli
tal-port u tal-inħawi tiegħu billi b'mod partikolari
bil-kontribuzzjoni għat-tnaqqis tal-impronta ambjentali tal-bastimenti
tat-trasport bl-ilma li jidħlu u jibqgħu fil-port.
(26)     Għandu jkun hemm
fis-seħħ faċilitajiet adegwati biex jiġi żgurat li
dawk li jużaw il-portijiet u li jintalbu jħallsu noll
tal-infrastruttura ta' port u/jew noll tas-servizz portwarju jiġu
kkonsultati b'mod regolari meta n-noll tal-infrastruttura tal-port u n-noll
tas-servizz portwarju jiġu ddefiniti u jinbidlu. L-entitajiet
tal-ġestjoni tal-portijiet għandhom ukoll jikkonsultaw regolarment
mal-partijiet interessati l-oħra dwar kwistjonijiet ewlenin relatati
l-iżvilupp sod tal-port, il-prestazzjoni tiegħu u l-kapaċità
tiegħu biex jattira u jiġġenera attivitajiet ekonomiċi
bħall-koordinazzjoni ta’ servizzi tal-port ġewwa ż-żona
tal-port u l-effiċjenza tal-konnessjonijiet mal-pajjiż u
l-proċeduri amministrattivi fil-portijiet. 
(27)     Biex tiġi żgurata
l-applikazzjoni tajba u effettiva ta' dan ir-Regolament, f'kull Stat Membru
għandu jitwaqqaf korp ta' sorveljanza indipendenti, li jista' jkun korp li
diġa jeżisti.
(28)     Il-korpi superviżorji
indipendenti differenti għandhom jiskambjaw informazzjoni dwar
il-ħidma tagħhom u jikkooperaw sabiex jiżguraw l-applikazzjoni
unformi ta' dan ir-Regolament.
(29)     Biex jiġu supplimentati u
emendati ċerti elementi mhux essenzjali ta' dan ir-Regolament u b'mod
partikolari biex tiġi promossa l-applikazzjoni uniformi tan-nollijiet
ambjentali, tissaħħaħ il-koerenza madwar l-Unjoni tan-nollijiet
ambjentali u biex jiġu żgurati prinċipji komuni tan-nollijiet
fir-rigward tal-promozzjoni tat-tbaħħir fuq distanza qasira,
is-setgħa li jiġu adottati atti skont l-Artikolu 290 tat-Trattat
dwar il-Funzjonament tal-Unjoni Ewropea għandha tiġi ddelegata
lill-Kummissjoni fir-rigward tal-klassifikazzjonijiet komuni tal-bastimenti,
il-fjuwils u t-tipi ta' operazzjonijiet skont liema għandhom jiġu
varjati in-nollijiet tal-infrastruttura u l-prinċipji komuni tan-nollijiet
għan-nollijiet tal-infrastruttura tal-portijiet. Huwa ta' importanza
partikolari li l-Kummissjoni twettaq konsultazzjonijiet xierqa matul
il-ħidma preparatorja tagħha, inkluż fil-livell tal-esperti.
Meta tħejji u tfassal atti ddelegati, il-Kummissjoni għandha tara li
ssir trasmissjoni simultanja, fil-ħin u xierqa tad-dokumenti relevanti
lill-Parlament Ewropew u l-Kunsill.
(30)     Biex
jiġu żgurati kundizzjonijiet uniformi għall-implimentazzjoni ta'
dan ir-Regolament, il-Kummissjoni għandha tingħata setgħat ta'
implimentazzjoni relatati mal-arranġamenti xierqa għall-iskambju ta'
informazzjoni bejn il-korpi ta' konsultazzjoni indipendenti. Dawk
is-setgħat għandhom jiġu eżerċitati skont
ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011
li jistabbilixxi r-regoli u l-prinċipji ġenerali dwar il-modalitajiet
ta’ kontroll mill-Istati Membri tal-eżerċizzju mill-Kummissjoni
tas-setgħat ta’ implimentazzjoni [13].
(31)     Peress li l-għanijiet ta'
dan ir-Regolament, speċjalment li jiġi żgurat l-immodernizzar
tas-servizzi portwarji u l-qafas xieraq biex jiġu attirati investimenti
neċessarji fil-portijiet kollha tan-netwerk trans-Ewropew tat-trasport, ma jistgħux jinkisbu b'mod
suffiċjenti mill-Istati Membri minħabba d-dimensjoni Ewropea,
in-natura internazzjonali u transkonfinali tal-kummerċ tal-portijiet u
tal-kummerċ marittimu relatat u b'hekk, minħabba l-bżonn ta'
kundizzjonijiet ekwi Ewropej, jistgħu jinkisbu aħjar fil-livell
tal-Unjoni, l-Unjoni tista' tadotta miżuri skont il-prinċipju ta'
sussidjarjetà kif stipulat fl-Artikolu 5 tat-Trattat dwar l-Unjoni
Ewropea. Skont il-prinċipju ta' proporzjonalità, kif stipulat f'dak
l-Artikolu, dan ir-Regolament ma jmurx lil hinn minn dak li huwa
meħtieġ biex jikseb dawk l-għanijiet.
(32)     Dan ir-Regolament jirrispetta
d-drittijiet fundamentali u josserva l-prinċipji rikonoxxuti b'mod
partikolari mill-Karta tad-Drittijiet Fundamentali tal-Unjoni Ewropea.
ADOTTAW DAN IR-REGOLAMENT:
KAPITOLU I – Suġġett, kamp
ta' applikazzjoni u definizzjonijiet
Artikolu 1
Suġġett u kamp ta'
applikazzjoni
1.           Dan ir-Regolament
jistabbilixxi:
(a)         
qafas ċar għal aċċess
għas-suq tas-servizzi portwarji;
(b)         
regoli komuni dwar it-trasparenza finanzjarja u
n-nollijiet li għandhom jiġu applikati minn korpi tal-ġestjoni
jew fornituri ta' servizzi portwarji.
2.           Dan ir-Regolament għandu
japplika għad-dispożizzjoni tal-kategoriji ta' servizzi portwarji li
ġejjin, jew ġewwa ż-żona tal-port jew fl-aċċess
tal-passaġġ fuq l-ilma lejn u mill-portijiet.
(a)         
bunkering
(b)         
immaniġġjar tal-merkanzija;
(c)         
tħammil;
(d)         
irmiġġ;
(e)         
servizzi tal-passiġġieri;
(f)           
faċilitajiet ta' lqugħ fil-port; 
(g)         
pilotaġġ u;
(h)         
rmonk.
3.           Dan ir-Regolament għandu
japplika għall-portijiet marittimi kollha tan-netwerk trans-Ewropew
tat-trasport, kif definiti fl-Anness I tar-Regolament XXX
[ir-regolament dwar il-Linji Gwida tat-TEN-T]. 
4.           L-Istati Membri jistgħu
japplikaw ukoll dan ir-Regolament għal portijiet marittimi oħrajn.
Meta l-Istati Membri jiddeċiedu li japplikaw dan ir-Regolament għal
portijiet marittimi oħrajn, għandhom jgħarrfu lill-Kummissjoni
b'din id-deċiżjoni.
Artikolu 2
Definizzjonijiet
Għall-fini
ta' dan ir-Regolament:
1.           "bunkering" tfisser
il-forniment ta' fjuwil solidu, likwidu jew gassuż jew xi sors
tal-enerġija ieħor użat għall-propulsjoni tal-bastiment
tat-trasport fuq l-ilma kif ukoll għal forniment ġenerali jew
speċifiku ta' enerġija abbord il-bastiment tat-trasport fuq l-ilma
filwaqt li jkun irmiġġat;
2.           "servizzi ta'
mmaniġġjar tal-merkanzija" tfisser l-organizzazzjoni u
l-immaniġġjar tal-merkanzija bejn il-bastiment tat-trasport fuq
l-ilma li jġorr u x-xatt kemm jekk għal importazzjoni, esportazzjoni
jew transitu ta' merkanzija, inklużi l-ipproċessar, it-trasport jew
il-ħżin temporanju tal-merkanzija fit-terminal relevanti ta'
mmaniġġjar tal-merkanzija u direttament relatati mat-trasport
tal-merkanzija, iżda esklużi l-ħżin fl-imħażen,
l-istrippaġġ, l-imballaġġ mill-ġdid jew kwalunkwe
servizz ieħor ta' valur miżjud relatat mal-merkanzija
mmaniġġjata;
3.           "tħammil"
tfisser it-tneħħija ta' ramel, naqal jew sustanzi oħrajn minn
qiegħ l-aċċess tal-passaġġ fuq l-ilma għal port
sabiex bastiment tat-trasport fuq l-ilma jkun jista' jaċċessa l-port
u tinvolvi kemm it-tneħħija inizjali (tħammil kapitali) kif
ukoll it-tħammil ta' manutenzjoni biex il-passaġġ fuq l-ilma
jibqa' aċċessibbli;
4.           "faċilità
essenzjali tal-port" tfisser faċilità li l-aċċess
għaliha huwa indispensabbli biex jitwettaq servizz portwarju u li ma
tistax tiġi replikata f'kundizzjonijiet normali tas-suq; 
5.           "korp maniġerjali
tal-port" tfisser kull korp pubbliku jew privat, kemm jekk flimkien ma'
attivitajiet oħrajn jew le, għandu l-objettiv tiegħu skont
il-liġi jew l-istrumenti nazzjonali u l-amministrazzjoni u l-ġestjoni
tal-infrastrutturi tal-port, it-traffiku tal-port, il-koordinazzjoni u, fejn
xieraq, il-kontroll tal-attivitajiet tal-operaturi preżenti fil-port
ikkonċernat;
6.           “l-irmiġġ” tfisser
is-servizzi tal-ittrakkar meħtieġa biex bastimenti fuq l-ilma jankraw
jew inkella jiwaħħlu max-xatt fil-port jew f’passaġġi
tal-ilma interni b'aċċess għall-port;
7.           "servizzi
tal-passiġġieri" tfisser l-organizzazzjoni u
l-immaniġġjar ta' passiġġieri bejn il-bastiment
tat-trasport fuq l-ilma li jġorr u x-xatt u tinkludi wkoll l-ipproċessar
ta' dejta personali u t-trasportar tal-passiġġieri fit-terminal
relevanti tal-passiġġieri;
8.           "pilotaġġ"
tfisser is-servizz ta' gwida ta' bastiment tat-trasport fuq l-ilma minn bdot
jew stazzjon ta' pilotaġġ biex ikun jista' jsir dħul jew
ħruġ sikur tal-bastiment fl-aċċess mill-passaġġi
fuq l-ilma lejn il-port;
9.           "noll tal-infrastruttura
tal-port" tfisser tariffa miġbura għall-benefiċċju
dirett jew indirett tal-korp maniġerjali tal-port u mħallsa
mill-operaturi tal-bastimenti tat-trasport fuq l-ilma jew is-sidien
tal-merkanzija biex jużaw il-faċilitajiet u s-servizzi li jippermettu
lill-bastimenti jidħlu u joħorġu mill-port, inklużi
l-passaġġi fuq l-ilma li jagħtu aċċess għal dawk
il-portijiet, kif ukoll aċċess għall-ipproċessar ta'
passiġġieri u merkanzija;
10.         “faċilità tal-akkoljenza
tal-port” tfisser kwalunkwe faċilità, li hija fissa, tifflowtja jew mobbli
u kapaċi tirċievi l-iskart iġġenerat mill-bastimenti u
mill-fdalijiet tal-merkanzija kif definit fid-Direttiva 2000/59/KE
tal-Parlament Ewropew u tal-Kunsill dwar il-faċilitajiet tal-akkoljenza
fil-portijiet għall-iskart iġġenerat mill-bastimenti u
għall-fdalijiet mill-merkanzija[14];
11.         "noll tas-servizz
portwarju" tfisser tariffa miġbura għall-benefiċċju
tal-fornitur tas-servizzi portwarji u mħallsa mill-utenti tas-servizz
relevanti;
12.         "kuntratt ta’ servizz
portwarju" tfisser ftehim formali u legalment vinkolanti bejn fornitur ta'
servizz portwarju u awtorità kompetenti li fih dan il-korp jagħżel
fornitur tas-servizz portwarju biex jipprovdi servizzi portwarji wara
proċedura ta' limitazzjoni tan-numru ta' fornituri tas-servizzi portwarji;
13.         "fornitur ta' servizzi
portwarji" tfisser kwalunkwe persuna fiżika jew ġuridika li
tipprovdi, jew li tixtieq tipprovdi, bi ħlas, waħda mill-kategoriji
ta' servizzi portwarji elenkati fl-Artikolu 1(2);
14.         "obbligu ta’ servizz
pubbliku" tfisser rekwiżit definit jew determinat sabiex jiġi
żgurat il-forniment ta' dawk is-servizzi portwarji fl-interess
ġenerali li operatur, kieku kellu jikkunsidra l-interessi kummerċjali
tiegħu stess, ma jipprovdix jew ma jipprovdihomx bl-istess mod jew
bl-istess kundizzjonijiet; 
15.         “tbaħħir fuq
distanza qasira” tfisser iċ-ċaqliq ta' merkanzija u
passiġġieri bil-baħar bejn portijiet li jinsabu fl-Ewropa
ġeografika jew bejn dawk il-portijiet u l-portijiet li jinsabu
f'pajjiżi mhux Ewropej bi xtut fl-ibħra magħluqin fil-fruntieri
Ewropej;
16.         "port marittimu"
tfisser żona ta' art u ilma msawra minn tali xogħlijiet u
tagħmir sabiex jippermetti, prinċipalment, l-ilqugħ ta'
bastimenti, it-tagħbija u l-ħatt tagħhom, il-ħżin ta'
prodotti, ir-riċevuta u l-forniment ta' dawn il-prodotti u l-imbark u
l-iżbark tal-passiġġieri; u kwalunkwe infrastruttura oħra
meħtieġa għall-operaturi tat-trasport fi ħdan
iż-żona tal-port;
17.         "irmonk" tfisser
l-assistenza lil bastiment tat-trasport fuq l-ilma permezz ta' irmonkatur biex
ikunu jistgħu jsiru d-dħul jew il-ħruġ sikuri mill-port
billi tingħata assistenza fl-immanuvrar tal-bastiment tat-trasport fuq
l-ilma;
18.         "aċċess
tal-passaġġ fuq l-ilma lejn port" tfisser aċċess fuq
l-ilma lejn il-port mill-baħar miftuħ, bħal avviċinamenti
tal-portijiet, kanali navigabbli, xmajjar, kanali fl-ibħra u fjords.
KAPITOLU II – Aċċess tas-suq
Artikolu 3
Libertà ta' forniment
tas-servizzi
1.           Il-libertà ta' forniment tas-servizzi
f'portijiet marittimi koperti minn dan ir-Regolament għandha tapplika
għall-fornituri ta' servizzi portwarji stabbiliti fl-Unjoni skont
il-kundizzjonijiet stabbiliti f'dan il-Kapitolu. 
2.           Il-fornituri ta' servizzi
portwarji għandu jkollhom aċċess għal faċilitajiet
essenzjali tal-portijiet sakemm huwa meħtieġ biex iwettqu
l-attivitajiet tagħhom. It-termini tal-aċċess għandhom
ikunu ġusti, raġonevoli u nondiskriminatorji.
Artikolu 4
Rekwiżiti minimi
għall-forniment ta' servizzi portwarji
1.           Il-korp maniġerjali
tal-port jista' jitlob lill-fornituri ta' servizzi portwarji sabiex
jikkonformaw ma' rekwiżiti minimi biex iwettqu s-servizz tal-portijiet
korrispondenti. 
2.           Fejn dawn ikunu applikabbli,
ir-rekwiżiti minimi stipulati fil-paragrafu 1 jistgħu jkunu
relatati biss:
(a)         
mal-kwalifiki professjonali tal-fornitur
tas-servizz portwarji, il-persunal tiegħu jew il-persuni fiżiċi
li effettivament u kontinwament ikunu qegħdin jimmaniġġjaw
l-attivitajiet tal-fornitur tas-servizz portwarju;
(b)         
mat-tagħmir meħtieġ biex jiġi
pprovdut is-servizz portwarju relevanti f'kundizzjonijiet normali u sikuri u
l-kapaċità li dan it-tagħmir jinżamm fil-livell xieraq;
(c)         
mal-konformità mar-rekwiżiti dwar is-sikurezza
marittima jew is-sikurezza u s-sigurtà tal-port jew l-aċċess
għalih, l-istallazzjonijiet, it-tagħmir u l-persuni tiegħu; 
(d)         
mal-konformità mar-rekwiżiti lokali,
nazzjonali, tal-Unjoni u internazzjonali dwar l-ambjent.
3.           Ir-rekwiżiti minimi
għandhom ikunu trasparenti, nondiskriminatorju, oġġettiv u
rilevanti għall-kategorija u n-natura tas-servizzi portwarji
kkonċernati.
4.           Meta r-rekwiżiti minimi
jkunu jinkludu għarfien lokali speċifiku jew ftit tagħrif fuq
il-kundizzjonijiet lokali, il-korp maniġerjali tal-port għandu jara
li hemm aċċess adegwat għat-taħriġ relevanti, b'kundizzjonijiet
trasparenti u nondiskriminatorji, sakemm l-aċċess adegwat
għat-tali taħriġ ma jkunx iggarantit mill-Istat Membru. 
5.           Fil-każijiet imsemmija
fil-paragrafu 1, ir-rekwiżiti minimi msemmija fil-paragrafu 2 u
l-proċedura għall-għoti tad-dritt ta' forniment ta' servizzi
portwarji skont dawk ir-rekwiżiti għandhom jiġu ppubblikati
mill-korp maniġerjali tal-port sal-1 ta’ Lulju 2015 jew
għal rekwiżiti minimi applikabbli wara dik id-data, tal-inqas tliet
xhur qabel id-data li fiha dawk ir-rekwiżiti jsiru appikabbli.
Il-fornituri ta' servizzi portwarji għandhom jiġu mgħarrfa
bil-quddiem dwar kwalunkwe bidla fil-kriterji u fil-proċedura.
Artikolu 5
Proċedura biex tiġi
żgurata konformità mar-rekwiżiti minimi 
1.           Il-korp maniġerjali
tal-port għandu jittratta lis-servizzi portwarji bl-istess mod u
għandu jaġixxi b'mod trasparenti.
2.           L-entità ta' ġestjoni
tal-port għandhom jagħtu jew jirrifjutaw id-dritt li jipprovdu
servizzi tal-port abbażi tar-rekwiżiti minimi stabbiliti skont
l-Artikolu 4 fi żmien xahar minn meta jirċievu talba
għall-għoti ta’ dritt bħal dan. Kwalunkwe rifjut għandu
jiġi ġġustifkat kif xieraq fuq il-bażi ta' kriterji
oġġettivi, trasparenti, nondiskriminatorji u proporzjonati. 
3.           Kwalunkwe limitu fid-durata
ta' deċiżjoni maħruġa skont il-paragrafu 2 jista' jkun
ġustifikat biss għal raġunijiet relatati mat-tip u n-natura
tas-servizz portwarju.
Artikolu 6
Limitazzjonijiet tan-numru
ta' fornituri tas-servizzi portwarji
1.           Permezz ta' deroga
mill-Artikolu 3, il-korp maniġerjali tal-port jista' jillimita
n-numru ta' fornituri ta' servizz portwarju għal servizz portwarju
partikolari għal waħda jew aktar mir-raġunijiet li ġejjin: 
(a)         
l-iskarsezza jew l-użu riżervat ta' art
diment li l-korp maniġerjali jista' juri li l-art hija faċilità
essenzjali tal-port biex jiġi pprovdut is-servizz portwarju u li
l-limitazzjoni hija konformi mal-pjan ta' żvilupp formali tal-port kif
maqbul mill-korp maniġerjali tal-port u, fejn xieraq, kwalunkwe awtorità
kompetenti pubblika oħra skont il-leġiżlazzjoni nazzjonali; 
(b)         
l-obbligi ta’ servizz pubbliku kif stipulati
fl-Artikolu 8, sakemm in-nuqqas ta’ limitazzjoni jista' jostakola
t-twettiq tal-obbligi assenjati lil fornituri tas-servizzi tal-port. 
2.           Il-korp maniġerjali
tal-port għandu jippubblika kwalunkwe proposta biex japplika
l-paragrafu 1 tal-inqas sitt xhur qabel flimkien mar-raġunijiet biex
jiġġustifikaha, filwaqt li jagħti lil kwalunkwe parti
interessata l-opportunità li tikkumenta fi żmien perjodu raġonevoli. 
3.           Il-korp maniġerjali
tal-port għandu jippubblika d-deċiżjoni adottata.
4.           Meta entità tal-ġestjoni
ta' port tipprovdi s-servizzi hija stess jew permezz ta' entità distinta legali
li tikkontrolla direttament, l-Istat Membru jista' jafda l-adozzjoni
tad-deċiżjoni li tillimita l-għadd ta' fornituri tas-servizzi
portwarji lil awtorità li hija indipendenti mill-entità tal-ġestjoni
tal-port. Jekk Stat Membru ma jafdax l-adozzjoni tad-deċiżjoni li
tillimita l-għadd ta' fornituri tas-servizzi portwarji lil awtorità
bħal din, l-għadd ta' fornituri għandu jkun anqas minn tnejn.
Article 7
Proċedura
għal-limitazzjoni tan-numru ta' fornituri ta' servizzi portwarji
1.           Kwalunkwe limitazzjoni
tan-numru ta' fornituri għal servizz portwarju wara l-applikazzjoni
tal-Artikolu 6 għandha ssegwi proċedura tal-għażla li
tkun miftuħa għall-partijiet interessati kollha, tkun
nondiskriminatorja u trasparenti.
2.           Jekk il-valur stmat
tas-servizz portwarju jaqbeż il-limitu definit fil-paragrafu 3,
għandhom jiġu applikati r-regoli dwar il-proċedura
tal-għoti, il-garanziji proċedurali u d-durata massima
tal-konċessjonijiet kif stipulati fid-Direttiva …./….
[konċessjonijiet].
3.           Il-limitu u l-metodu ta'
determinazzjoni tal-valur tas-servizz portwarju għandhom ikunu dawk
tad-dispożizzjonijiet rilevanti u applikabbli stabbiliti
fid-Direttiva ..…/…. [konċessjonijiet].
4.           Il-fornitur jew fornituri
magħżulin u l-korp maniġerjali tal-port għandhom
jikkonkludu kuntratt dwar servizz portwarju.
5.           Għall-fini ta' dan
ir-Regolament, modifika sostanzjali skont it-tifsira tad-Direttiva …./…
[konċessjonijiet] fid-dispożizzjonijiet ta' kuntratt ta’ servizz
portwarju matul it-terminu tiegħu għandhom jitqiesu bħala
kuntratt ta’ servizz portwarju ġdid u b'hekk għandhom
jeħtieġu proċedura ġdida kif imsemmi fil-paragrafu 2. 
6.           Il-paragrafi minn 1 sa 5
ma għandhomx japplikaw fil-każijiet imsemmija fl-Artikolu 9.
7.           Dan l-Artikolu huwa
mingħajr ħsara għad-Direttiva .…/….[konċessjonijiet] [15],
id-Direttiva .…/….[utilitajiet pubbliċi][16] u
d-Direttiva .…/….[akkwisti pubbliċi][17]
Article 8
Obbligi ta’ servizz pubbliku 
1.           L-Istati Membri jistgħu
jiddeċiedu li jimponu fuq il-fornituri obbligi ta’ servizz pubbliku
relatati mas-servizzi portwarji biex jiżguraw li:
(a)         
id-disponibbiltà tas-servizz bla interruzzjoni
binhar, billejl, tul il-ġimgħa u s-sena;
(b)         
id-disponibbiltà tas-servizz għall-utenti
kollha; 
(c)         
l-affordabbiltà tas-servizz għal ċerti
kategoriji ta' utenti.
2.           L-obbligi msemmija
fil-paragrafu 1 għandhom jiġu definiti b'mod ċar, ikunu
transparenti, nondiskriminatorji, verifikabbli u għandhom jiggarantixxu
aċċess indaqs lill-fornituri kollha tas-servizzi portwarji stabbiliti
fl-Unjoni. 
3.           L-Istati Membri għandhom
jagħżlu l-awtoritajiet kompetenti fi ħdan it-territorju
tagħhom biex jimponu dawk l-obbligi ta’ servizz pubbliku. Il-korp
maniġerjali tal-port jista' jkun l-awtorità kompetenti. 
4.           Meta l-awtorità kompetenti
maħtura skont il-paragrafu 3 ma tkunx l-istess bħall-korp
maniġerjali tal-port, dik l-awtorità kompetenti għandha tuża
l-kompetenzi stabbiliti fl-Artikoli 6 u 7 rigward il-limitazzjoni
tan-numru ta' fornituri ta' servizzi portwarji abbażi tal-obbligi
tas-servizz pubbliku.
5.           Jekk awtorità kompetenti
tiddeċiedi li timponi obbligi ta’ servizz pubbliku fil-portijiet marittimi
kollha permezz ta' dan ir-Regolament fi Stat Membru, għandha tavża
lill-Kummissjoni b'dawn l-obbligi. 
6.           Fil-każ ta'
interruzzjoni tas-servizzi portwarji li għalihom huma imposti obbligi ta’
servizz pubbliku jew meta jkun hemm riskju immedjat ta' sitwazzjoni bħal
din, l-awtorità kompetenti tista' tieħu miżura ta' emerġenza.
Il-miżura ta' emerġenza tista' tieħu l-forma ta' għotja
diretta sabiex is-servizz jiġi attribwit lil fornitur differenti għal
perjodu li jasal sa sena. Matul dak il-perjodu ta' żmien, l-awtorità
kompetenti għandha jew tniedi proċedura ġdida biex
tagħżel fornitur ta' servizz portwarju skont l-Artikolu 7 jew
inkella għandha tapplika l-Artikolu 9.
Article 9
Operatur intern 
1.           Fil-każijiet stipulati
fl-Artikolu 6(1)(b), l-awtorità kompetenti tista' tiddeċiedi li
tipprovdi hija stess servizz portwarju skont l-obbligi ta’ servizz pubbliku jew
timponi dawk l-obbligi direttament fuq entità legalment separata li fuqha
teżerċita kontroll simili għal dak li teżerċita fuq
id-dipartimenti tagħha stess. F'każ bħal dan, dan il-fornitur
tas-servizz portwarju għandu jitqies li huwa operatur intern għall-fini
ta' dan ir-Regolament.
2.           L-awtorità kompetenti
għandha titqies li qiegħda teżerċita kontroll fuq entità
legalment separata simili għal dak li teżerċita fuq
id-dipartimenti tagħha stess biss jekk teżerċita influwenza
deċiżiva kemm fuq l-għanijiet strateġiċi kif ukoll fuq
id-deċiżjonijiet importanti tal-entità legali kkontrollata.
3.           L-operatur intern għandu
jkun limitat li jwettaq is-servizz portwarju assenjat biss fil-port(ijiet) fejn
ikun ġie attribwit l-assenjament sabiex jipprovdi dak is-servizz.
4.           Jekk awtorità kompetenti
tiddeċiedi li tapplika l-paragrafu 1 fil-portijiet marittimi kollha
li jaqgħu taħt dan ir-Regolament fi Stat Membru, din għandha
tgħarraf lill-Kummissjoni.
5.           Dan l-Artikolu huwa
mingħajr ħsara għad-Direttiva .…/….[konċessjoni].
Article 10
Ħarsien tad-drittijiet
tal-impjegati
1.           Dan ir-Regolament ma
għandux jaffettwa l-applikazzjoni tar-regoli soċjali u
tax-xogħol tal-Istati Membri. 
2.           Mingħajr ħsara
għal-liġi nazzjonali u tal-Unjoni, inklużi ftehimiet kollettivi
bejn imsieħba soċjali, il-korpi tal-ġestjoni tal-port
jistgħu jitolbu sabiex il-fornitur tas-servizzi portwarji maħtur
skont il-proċedura stabbilita bl-Artikolu 7, meta dan il-fornitur
ikun differenti mill-fornitur responsabbli mis-servizzi portwarji, għandu
jagħti lill-impjegati li qabel kienu jaħdmu mal-fornitur responsabbli
mis-servizzi portwarji dawk id-drittijiet li kienu jkunu intitolati
għalihom li kieku seħħ trasferiment skont it-tifsira
tad-Direttiva 2001/23/KE. 
3.           Meta l-korpi
tal-ġestjoni tal-port jeħtieġu li l-fornituri tas-servizzi
portwarji jikkonformaw ma' ċerti standards soċjali fir-rigward
tal-forniment tas-servizzi portwarji relevanti, id-dokumenti tal-offerti u
l-kuntratti tas-servizz portwarju għandhom jelenkaw il-persunal ikkonċernat
u jagħtu dettalji trasparenti dwar id-drittijiet kuntrattwali tagħhom
u l-kundizzjonijiet li bihom l-impjegati jitqiesu li huma marbutin mas-servizzi
portwarji.
Article 11
Eżenzjoni
Dan il-Kapitolu u d-dispożizzjonijiet
tranżitorji tal-Artikolu 24 m’għandhomx japplikaw għal
servizzi ta’ tagħbija u ħatt ta’ merkanzija u ta'
passiġġieri.
KAPITOLU III – Trasparenza finanzjarja
u awtonomija 
Article 12
Trasparenza
tar-relazzjonijiet finanzjarji
1.           Ir-relazzjonijiet finanzjarji
bejn l-awtoritajiet pubbliċi u l-korp maniġerjali tal-port li
jirċievi l-fondi pubbliċi għandhom jiġu riflessi b'mod
trasparenti fil-kontijiet biex jintwerew biċ-ċar dawn li ġejjin:
(a)         
fondi pubbliċi pprovduti direttament
mill-awtoritajiet pubbliċi lill-korpi tal-ġestjoni tal-port
ikkonċernat;
(b)         
fondi pubbliċi pprovduti mill-awtoritajiet
pubbliċi permezz ta’ impriżi pubbliċi jew istituzzjonijiet
finanzjarji pubbliċi; u
(c)         
l-użu li għalih ġew attribwiti dawn
il-fondi pubbliċi.
2.           Meta l-korp maniġerjali
tal-port li jirċievi l-fondi pubbliċi jipprovdi hu stess is-servizzi
portwarji, għandu jżomm il-kontijiet ta' kull attività tas-servizz
portwarju separati mill-kontijiet tal-attivitajiet l-oħrajn tiegħu
b'mod li:
(a)         
l-ispejjeż u d-dħul kollha jiġu
assenjati jew allokati b'mod korrett fuq il-bażi ta' prinċipji tal-kontabilità
tal-kostijiet applikati b'mod konsistenti u oġġettivament
ġustifikabbli; u
(b)         
il-prinċipji tal-kontabilità tal-kostijiet li
skont dawn jinżammu kontijiet separati jkunu stabbiliti b'mod ċar.
3.           Il-fondi pubbliċi
msemmija fil-paragrafu 1 għandhom jinkludu kapital azzjonarju jew
fondi kważi kapitali, għotjiet mhux rifondibbli, għotjiet
rifondibbli biss f'ċerti ċirkustanzi, għoti ta' self inkluż
self kurrenti u ħlas bil-quddiem fuq injezzjonijiet kapitali, garanziji
mogħtija lill-korp maniġerjali tal-port minn awtoritajiet
pubbliċi, dividendi mħallsin u profitti miżmumin jew xi forma
oħra ta' appoġġ finanzjarju pubbliku.
4.           Il-korp maniġerjali
tal-port għandu jżomm l-informazzjoni li tikkonċerna
r-relazzjonijiet finanzjarji kif imsemmi fil-paragrafi 1 u 2 ta' dan
l-Artikolu għad-dispożizzjoni tal-Kummissjoni u tal-korp ta'
sorveljanza indipendenti kompetenti kif imsemmi fl-Artikolu 17 għal
ħames snin minn tmiem is-sena fiskali li għaliha tirreferi
l-informazzjoni. 
5.           Meta jkun mitlub jagħmel
dan, il-korp maniġerjali tal-port għandu jqiegħed
għad-dispożizzjoni tal-Kummissjoni u tal-korp ta' sorveljanza
indipendenti kompetenti, kwalunkwe informazzjoni addizzjonali li jqis
neċessarja sabiex titwettaq evalwazzjoni profonda tad-dejta
ppreżentata u għall-valutazzjoni tal-konformità ma' dan
ir-Regolament. L-informazzjoni għandha tintbagħat fi żmien
xahrejn mid-data li fiha ssir it-talba. 
6.           Il-korpi ta’ ġestjoni
tal-port li ma rċivewx fondi pubbliċi fi snin fiskali preċedenti
li madankollu jibdew jibbenefikaw minn fondi pubbliċi għandhom
japplikaw il-paragrafi 1 u 2 mis-sena fiskali wara dik tat-trasferiment
tal-fondi pubbliċi.
7.           Meta l-fondi pubbliċi
jitħallsu bħala kumpens għal obbligu ta’ servizz pubbliku, dawn
għandhom jintwerew b'mod separat fil-kontijiet relevanti u ma
jistgħux jiġu ttrasferiti lil xi servizz ieħor jew attività
kummerċjali oħra.
Article 13
Nollijiet tas-servizz
portwarju
1.           L-imposti għas-servizzi
provduti minn operatur intern kif imsemmi fl-Artikolu 9 u l-imposti
mitluba minn fornituri ta’ servizzi tal-port, f’każijiet ta’ limitazzjoni
tal-għadd ta’ fornituri li ma ġewx magħżula abbażi ta’
proċeduri li huma miftuħa, trasparenti u mhux diskriminatorji,
għandhom jiġu stabbiliti b’mod trasparenti u mhux diskriminatorju.
Dawn it-tariffi għandhom jirriflettu l-kundizzjonijiet fuq swieq
kompetittivi rilevanti u ma għandhomx ikunu sproporzjonati meta mqabbla
mal-valur ekonomiku tas-servizz provdut. 
2.           Il-ħlas tan-nollijiet
tas-servizz portwarju jista' jkun integrat fi ħlasijiet oħrajn,
bħall-ħlas tan-nollijiet tal-infrastruttura tal-portijiet. F'dan
il-każ, il-fornitur tas-servizz portwarju u, fejn xieraq, il-korp
maniġerjali tal-port għandhom jaraw li l-ammont tan-noll tas-servizz
portwarju jibqa' jingħaraf faċilment minn min juża s-servizz
portwarju. 
3.           Fuq talba, u kif imsemmi
fl-Artikolu 17, il-fornitur tas-servizz portwarju għandu
jqiegħed għad-dispożizzjoni tal-korp ta' sorveljanza
indipendenti kompetenti l-informazzjoni dwar l-elementi li jservu ta' pedament
biex jiġu determinati l-istruttura u l-livell tan-nollijiet tas-servizz
portwarju li jaqgħu taħt l-applikazzjoni tal-paragrafu 1 ta' dan
l-Artikolu. Din l-informazzjoni għandha tinkludi l-metodoloġija
użata għall-istabbiliment tan-nollijiet tal-portijiet fir-rigward
tal-faċilitajiet u s-servizzi li huma relatati magħhom dawn
in-nollijiet tas-servizzi portwarji.
Article 14
Nollijiet tal-infrastruttura
tal-portijiet
1.           Il-korp maniġerjali
tal-port għandhom iżommu noll tal-infrastruttura tal-portijiet. Dan
ma għandux iżomm lill-fornituri tas-servizzi portwarji li
qegħdin jużaw infrastrutturi tal-portijiet milli jżommu noll
tas-servizzi portwarji.
2.           Il-ħlas tan-nollijiet
tal-infrastruttura tal-portijiet jista' jkun integrat fi ħlasijiet
oħrajn, bħall-ħlas tan-nollijiet tas-servizzi portwarji. F'dan
il-każ, il-korp maniġerjali tal-port u għandu jara li l-ammont
tan-noll tal-infrastruttura portwarja jibqa' jingħaraf faċilment minn
min juża l-infrastruttura tal-port.
3.           Bħala kontribuzzjoni
għal sistema effiċjenti ta' nollijiet tal-infrastruttura,
l-istruttura u l-livell ta' nollijiet tal-infrastruttura tal-portijiet
għandhom jiġu definiti b'mod awtonomu mill-korp maniġerjali
tal-port skont l-istrateġija kummerċjali u l-pjan ta' investiment
tiegħu stess li jirriflettu l-kundizzjonijiet kompetittivi tas-suq
rilevanti u skont ir-regoli tal-għajnuna mill-Istat.
4.           Mingħajr ħsara
għall-paragrafu 3, in-nollijiet tal-infrastruttura tal-portijiet
jistgħu jvarjaw skont il-prattiki kummerċjali relatati mal-utenti
regolari, jew biex jippromwovu użu aktar effiċjenti
tal-infrastruttura tal-port, it-tbaħħir fuq distanza qasira jew
prestazzjoni ambjentali għolja, effiċjenza enerġetika jew
effiċjenza tal-karbonju tal-operazzjonijiet ta' trasport. Il-kriterji
applikati għal varjazzjoni bħal din għandhom ikunu rilevanti,
oġġettivi, trasparenti u mhux diskriminatorji u b’rispett
għar-regoli tal-kompetizzjoni. Il-varjazzjoni li tirriżulta
għandha tkun disponibbli b'mod partikolari għall-utenti tas-servizzi
portwarji kollha rilevanti bl-istess termini. 
5.           Il-Kummissjoni għandha
tingħata s-setgħa li tadotta, fejn ikun meħtieġ, atti
ddelegati skontil-proċedura msemmija fl-Artikolu 21 dwar
il-klassifikazzjonijiet komuni tal-bastimenti, il-fjuwils u t-tipi ta'
operazzjonijiet li skont dawn għandhom jiġu varjati n-nollijiet tal-infrastruttura
u l-prinċipji komuni dwar in-nollijiet għan-nollijiet
tal-infrastruttura tal-portijiet.
6.           Il-korp maniġerjali
tal-port għandu jgħarraf lil dawk li jużaw il-port u
lir-rappreżentanti jew l-assoċjazzjonijiet tagħhom dwar
l-istruttura u l-kriterji użati biex jiġi determinat l-ammont
tan-nollijiet tal-infrastruttura tal-portijiet, inklużi l-ispejjeż u
d-dħul totali li jservu ta' bażi biex jiġu determinati
l-istruttura u l-livell tan-nollijiet tal-infrastruttura tal-portijiet.
Għandu jgħarraf lil dawk li jużaw l-infrastrutturi tal-portijiet
dwar kwalunkwe bidla fl-ammont tan-nollijiet tal-infrastruttura tal-portijiet
jew fl-istruttura jew il-kriterji użati sabiex jiġu determinati dawk
in-nollijiet tal-inqas tliet xhur minn qabel. 
7.           Fuq talba, il-korp
maniġerjali tal-port għandu jqiegħed
għad-dispożizzjoni tal-korp ta' sorveljanza indipendenti u kompetenti
u tal-Kummissjoni l-informazzjoni msemmija fil-paragrafu 4 u
l-ispejjeż u d-dħul dettaljati, li jservu bħala bażi biex
jiġu determinati l-istruttura u l-livell tan-nollijiet tal-infrastruttura
tal-portijiet u l-metodoloġija użata biex jiġu stabbiliti
n-nollijiet tal-infrastruttura tal-portijiet fir-rigward tal-faċilitajiet
u s-servizzi li magħhom huma relatati dawn il-portijiet.
KAPITOLU IV
– Dispożizzjonijiet ġenerali u finali 
Article 15
Konsultazzjoni ma' dawk li
jużaw il-portijiet
1.           Il-korp maniġerjali
tal-port għandu jistabbilixxi kumitat ta' rappreżentanti
tal-operaturi ta' bastimenti tat-trasport fuq l-ima, sidien ta' merkanzija jew
oħrajn li jużaw il-portijiet li huma mitlubin iħallsu noll
għall-infrastruttura u noll għas-servizz portwarju jew it-tnejn li
huma. Dan il-kumitat għandu jissejjaħ il-"kumitat konsultattiv
tal-utenti tal-port".
2.           Il-korp maniġerjali
tal-port għandu jikkonsulta fuq bażi annwali, u qabel l-istabbiliment
tan-nollijiet tal-infrastruttura tal-port, mal-kumitat konsultattiv tal-utenti
tal-port dwar l-istruttura u l-livell tan-nollijiet tal-infrastruttura
tal-portijiet. Il-fornituri tas-servizzi potwali għandhom jikkonsultaw fuq
bażi annwali, u qabel l-istabbiliment tan-nollijiet tal-infrastruttura
tal-port, mal-kumitat konsultattiv tal-utenti tal-port dwar l-istruttura u
l-livell tan-nollijiet tal-infrastruttura tal-portijiet, kif imsemmi
fl-Artikolu 6 u fl-Artikolu 9. Il-korp maniġerjali tal-port
għandu jipprovdi faċilitajiet adegwati għal dik
il-konsultazzjoni u għandu jiġi mgħarraf dwar ir-riżultati
tal-konsultazzjoni mill-fornituri tas-servizz portwarju. 
Article 16
Konsultazzjoni ma' dawk li
jużaw il-portijiet 
1.           L-entità tal-ġestjoni
tal-port għandha tikkonsulta regolarment mal-partijiet interessati,
bħal impriżi stabbiliti fil-port, il-fornituri tas-servizzi
tal-portijiet, l-operaturi ta’ bastimenti li jżommu fil-wiċċ,
sidien ta’ merkanzija, operaturi tat-trasport bl-art u l-amministrazzjonijiet
pubbliċi li joperaw fiż-żona tal-port dwar dan li ġej:
(a)         
il-koordinazzjoni xierqa tas-servizzi portwarji fi
ħdan iż-żona tal-port;
(b)         
miżuri biex jitjiebu l-konnessjonijiet
maż-żoni interni u fejn xieraq, miżuri biex tiġi żviluppata
u titjieb l-effiċjenza tal-konnessjonijiet ferrovjarji u fuq l-art
mal-passaġġi fuq l-ilma; 
(c)         
l-effiċjenza tal-proċeduri
amministrattivi fil-port u fejn xieraq, miżuri possibbli biex jiġu
simplifikati.
Article 17
Korp ta' sorveljanza
indipendenti
1.           L-Istati Membri għandhom
jaraw li l-korp ta' sorveljanza indipendenti jimmonitorja u jissorvelja
l-applikazzjoni tar-Regolament fil-portijiet marittimi kollha koperti b'dan
ir-Regolament dwar it-territorju ta' kull Stat Membru.
2.           Il-korp ta' sorveljanza
indipendenti għandu jkun legalment separat minn kwalunkwe korp
maniġerjali tal-port jew fornituri tas-servizzi portwarji u għandu
jkun ukoll funzjonalment indipendenti minnhom. L-Istati Membri li huma
l-proprjetarji tal-portijiet jew il-korpi tal-ġestjoni tal-portijiet jew
li jikkontrollawhom għandhom jaraw li ssir separazzjoni strutturali
effettiva bejn il-funzjonijiet relatati mas-superviżjoni u
l-monitoraġġ ta' dan ir-Regolament u l-attivitajiet assoċjati
ma' dik is-sjieda jew dak il-kontroll. Il-korp ta’ superviżjoni
indipendenti għandu jeżerċita l-poteri tiegħu b’mod
imparzjali u trasparenti u bir-rispett dovut għad-dritt li n-negozju
jitwettaq liberament.
3.           Il-korp ta' sorveljanza
indipendenti għandu jipproċessa l-ilmenti ppreżentati minn
kwalunkwe parti b'interess leġittimu kif ukoll it-tilwimiet imressqa
quddiemu li jkunu relatati mal-applikazzjoni ta' dan ir-Regolament.
4.           F'każ li t-tilwima tqum
bejn partijiet stabbiliti fi Stati Membri differenti, il-korp ta' sorveljanza
indipendenti tal-Istat Membru tal-port minn fejn ikun preżunt li
oriġinat it-tiwima, għandu jkollu l-kompetenza li jsolvi t-tilwima.
5.           Il-korp ta' sorveljanza
indipendenti għandu jkollu d-dritt li jeżiġi li l-korpi
tal-ġestjoni tal-portijiet, il-fornituri ta' servizzi portwarji u l-utenti
tal-port jissottomettu l-informazzjoni meħtieġa biex jiġu
żgurati l-monitoraġġ u s-sorveljanza tal-applikazzjoni ta' dan
ir-Regolament.
6.           Il-korp ta' sorveljanza
indipendenti jista' joħroġ opinjonijiet fuq talba tal-awtorità
kompetenti fl-Istat Membru dwar kwalunkwe kwistjonijiet relatati
mal-applikazzjoni ta' dan ir-Regolament. 
7.           Il-korp ta' sorveljanza
indipendenti jista' jikkonsulta lill-kumitat konsultattiv ta' dawk li
jużaw il-port ikkonċernat meta jittratta l-ilmenti jew it-tilwim. 
8.           Id-deċiżjonijiet
tal-korp ta' sorveljanza indipendenti għandu jkollhom effett vinkolanti,
mingħajr ħsara għal analiżi ġuridika. 
9.           L-Istati Membri għandhom
jgħarrfu lill-Kummissjoni bl-identità tal-korpi ta' sorveljanza
indipendenti sa mhux aktar tard mill-1 ta’ Lulju 2015 u dwar
kwalunkwe modifika fiha. Il-Kummissjoni għandha tippubblika u
taġġorna l-lista tal-korpi ta' sorveljanza indipendenti fuq
il-websajt tagħha.
Article 18
Kooperazzjoni bejn korpi ta'
sorveljanza indipendenti
1.           Il-korpi ta' sorveljanza
indipendenti għandhom jiskambjaw informazzjoni dwar ix-xogħol
tagħhom u l-prinċipji u l-prattiki tagħhom ta' teħid ta’
deċiżjonijiet sabiex iħaffu l-implimentazzjoni uniformi ta' dan
ir-Regolament. Għal dan il-għan, għandhom jieħdu sehem u
jaħdmu flimkien f'netwerk li jiltaqa' f'intervalli regolari u tal-inqas
darba fis-sena. Il-Kummissjoni għandha tieħu sehem, tikkoordina u
tappoġġja l-ħidma tan-netwerk.
2.           Il-korpi ta' sorveljanza
indipendenti għandhom jikkooperaw mill-qrib għall-fini ta' assistenza
reċiproka fil-kompiti tagħhom, inkluż fit-twettiq
tal-investigazzjonijiet meħtieġa biex jindirizzaw ilmenti u tilwim
f'każijiet li jinvolvu portijiet fi Stati Membri differenti. Għal dan
il-għan, wara talba sostanzjata, korp ta' sorveljanza indipendenti
għandu jqiegħed għad-dispożizzjoni ta' korp ieħor
bħalu, l-informazzjoni meħtieġa biex dan il-korp ikun jista'
jwettaq ir-responsabilitajiet tiegħu skont dan ir-Regolament. 
3.           l-Istati Membri għandhom
jiżguraw li, wara talba rraġonata, il-korpi konsultattivi indipendenti
jipprovdu lill-Kummissjoni bl-informazzjoni meħtieġa
għat-twettiq tal-kompiti tagħha. L-informazzjoni mitluba
mill-Kummissjoni għandha tkun proporzjonata mat-twettieq ta' dawk
ix-xogħlijiet.
4.           Meta l-informazzjoni titqies
kunfidenzjali mill-korp ta' sorveljanza indipendenti skont ir-regoli tal-Unjoni
jew dawk nazzjonali dwar il-kunfidenzjalità kummerċjali, il-korp ta'
sorveljanza nazzjonali l-ieħor flimkien mal-Kummissjoni għandhom
jiżguraw dik il-kunfidenzjalità. Din l-informazzjoni tista’ tintuża
biss għall-għan li tkun intalbet għalih. 
5.           Abbażi tal-esperjenza
tal-korpi ta' sorveljanza indipendenti u tal-attivitajiet tan-netwerk imsemmi
fil-paragrafu 1, u sabiex tiġi żgurata kooperazzjoni
effiċjenti, il-Kummissjoni tista' tadotta prinċipji komuni dwar
l-arranġamenti xierqa għall-iskambju ta' informazzjoni bejn korpi ta'
sorveljanza indipendenti. Dawk l-atti ta' implimentazzjoni għandhom
jiġu adottati skont il-proċedura ta' analiżi msemmija
fl-Artikolu 22(2).
Article 19
Appelli
1.           Kwalunkwe parti b'interess
leġittimu għandu jkollha d-dritt li tappella kontra
d-deċiżjonijiet jew il-miżuri individwali meħuda skont dan
ir-Regolament mill-awtoritajiet kompetenti, mill-korp maniġerjali tal-port
jew mill-korp ta' sorveljanza indipendenti quddiem korp tal-appell li hija
indipendenti mill-partijiet involuti. Dan il-korp tal-appell jista’ jkun qorti.

2.           Meta l-korp tal-appell
imsemmi fil-paragrafu 1 ma tkunx tat-tip ġudizzjarju, għandhom
jingħataw raġunijiet bil-miktub għad-deċiżjonijiet
tiegħu. Id-deċiżjoni tiegħu għandhom ikunu
soġġetti wkoll għal reviżjoni minn qorti nazzjonali. 
Article 20
Penali
L-Istati Membri għandhom jistabbilixxu
r-regoli dwar il-penali applikabbli għal ksur tad-dispożizzjonijiet
ta' dan ir-Regolament u għandhom jieħdu l-miżuri kollha
meħtieġa biex jiżguraw li jkunu implimentati. Il-penali
stipulati għandhom ikunu effettivi, proporzjonati u dissważivi.
L-Istati Membri għandhom jinnotifikaw dawk id-dispożizzjonijiet
lill-Kummissjoni sa mhux aktar tard mill-1 ta’ Lulju 2015 u
għandhom jinnotifikawha bla dewmien dwar kwalunkwe emenda li taffettwahom.

Article 21
Eżerċizzju
tad-delega
1.           Is-setgħa ta’ adozzjoni
ta’ atti ddelegati hija mogħtija lill-Kummissjoni, iżda din hija
soġġetta għall-kondizzjonijiet stabbiliti f’dan l-Artikolu. 
2.           Is-setgħa ta’ adozzjoni
ta’ atti delegati msemmija fl-Artikolu 14 għandha tingħata
lill-Kummissjoni għal perjodu ta' żmien indefinit.
3.           Id-delega ta’ setgħa
msemmija fl-Artikolu 14 tista’ tiġi rrevokata fi kwalunkwe mument
mill-Parlament Ewropew jew mill-Kunsill. Deċiżjoni ta’ revoka
għandha ttemm id-delega ta’ setgħa speċifikata f’dik
id-deċiżjoni. Din għandha tidħol fis-seħħ fil-jum
wara l-pubblikazzjoni tad-deċiżjoni f’Il-Ġurnal
Uffiċjali tal-Unjoni Ewropea jew f’data aktar tard speċifikata
fiha. M’għandhiex taffettwa l-validità ta’ kwalunkwe att iddelegat li jkun
diġà fis-seħħ. 
4.           Hekk kif tadotta att delegat,
il-Kummissjoni għandha tinnotifikah simultanjament lill-Parlament Ewropew
u lill-Kunsill. 
5.           Att iddelegat adottat skont
l-Artikolu 14 għandu jidħol fis-seħħ biss jekk ma
tiġix espressa oġġezzjoni mill-Parlament Ewropew jew
mill-Kunsill fi żmien perjodu ta’ xahrejn min-notifika ta’ dak l-att
lill-Parlament Ewropew u lill-Kunsill jew jekk, qabel ma jiskadi dak
il-perjodu, il-Parlament Ewropew u l-Kunsill ikunu t-tnejn infurmaw
lill-Kummissjoni li mhumiex sejrin joġġezzjonaw. Dak
il-perjodu għandu jiġi estiż b’xahrejn fuq inizjattiva
tal-Parlament Ewropew jew tal-Kunsill.
Article 22
Proċedura tal-kumitat 
1.           Il-Kummissjoni għandha
tkun assistita minn kumitat. Il-kumitat għandu jkun kumitat skont
it-tifsira tar-Regolament (UE) Nru 182/2011.
2.           Meta ssir referenza għal
dan il-paragrafu, għandu japplika l-Artikolu 5 tar-Regolament (UE)
Nru 182/2011. 
Article 23
Rapport
Mhux aktar tard minn tliet snin wara
d-dħul fis-seħħ ta’ dan ir-Regolament, il-Kummissjoni
għandha tippreżenta rapport lill-Parlament Ewropew u lill-Kunsill
dwar il-funzjonament u l-effett ta’ dan ir-Regolament, akkumpanjat, jekk ikun
il-każ, bi proposti rilevanti.
Article 24
Miżuri tranżitorji
1.           Il-kuntratti ta’ servizzi
portwarji konklużi qabel [id-data tal-adozzjoni tar-Regolament] li kienu
mogħtija lil fornituri magħżulin ta' servizzi portwarji
abbażi tal-proċedura miftuħa, trasparenti u nondiskriminatorja jew
li huma konformi mar-regoli ta' dan ir-Regolament għandhom jibqgħu
validi sakemm jiskadu.
2.           Il-kuntratti ta’ servizzi
portwarji konklużi qabel [id-data tal-adozzjoni tar-Regolament] li ma
jissodisfawx il-kundizzjonijiet stipulati fil-paragrafu 1 għandhom
jibqgħu validi sakemm jiskadu iżda mhux wara l-1 ta’ Lulju 2025

Article 25
Dħul fis-seħħ
Dan ir-Regolament għandu jidħol
fis-seħħ fl-għoxrin jum wara dak tal-pubblikazzjoni tiegħu
f’Il-Ġurnal Uffiċjali tal-Unjoni Ewropea. 
Għandu japplika
b'effett mill-1 ta’ Lulju 2015.
Dan ir-Regolament
għandu jorbot fl-intier tiegħu u japplika direttament fl-Istati
Membri kollha.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
[1]               COM(2011) 650 finali/2. In-numru finali tal-portijiet
tat-TEN-T ser jiddependi fuq l-eżitu tal-proċedura
leġiżlattiva li għaddejja bħalissa.
[2]               COM (2011)897 finali
[3]               B'riżultat tal-kummerċ bejn l-Istati Membri u
l-kummerċ bejn Stat Membru u pajjiż mhux membru tal-UE permezz ta’
Stat Membru ieħor.
[4]               ĠU C , , p. .
[5]               ĠU C , , p. .
[6]               COM(2012) 573 finali (3.10.2012)
[7]               Proposta għal Direttiva dwar l-għoti ta'
kuntratti ta' konċessjoni (COM 2011) 897 finali 
[8]               ĠU L 7, 11.1.2012, p. 3.
[9]               ĠU L 114, 26.4.2012, p.8.
[10]             ĠU L 8, 11.01.2012
[11]             ĠU L 82, 22.3.2001, p. 16. 
[12]             ĠU L 318, 17.11.2006, p.17.
[13]             ĠU L 55, 28.2.2011, p. 13.
[14]             ĠU
L 332, 28.12.2000, p.81-90.
[15]             Proposta għal Direttiva dwar l-għoti ta'
kuntratti ta' konċessjoni (COM 2011) 897 finali 
[16]             Proposta
għal Direttiva dwar l-akkwisti minn entitajiet li joperaw fis-setturi
tas-servizzi tal-ilma, l-enerġija, it-trasport u postali (COM/2011/0895
finali)
[17]             Proposta
għal Direttiva dwar l-akkwisti pubbliċi (COM/2011/0896 finali)